Мигрантларни сақлаш марказига янги бошлиқ келди\nПетербургдаги Хориж фуқароларини вақтинчалик сақлаш марказига бошлиқ этиб ИИВнинг Тезкор отряди офицери тайинланди.\nМарказга тезкор раҳбар келди\nЛенинград вилояти ва Санкт-Петербург шаҳри бўйича Ички ишлар бошқармасига қарашли Хориж фуқароларини сақлаш марказида асосан маъмурий қонунбузарликлар билан қўлга тушган марказий осиёлик меҳнат муҳожирлари сақланади.\nПетербург Ички ишлар бошқармасининг ўзини Елена деб таништирган ходимасига кўра, янги бошлиқ аллақачон ушбу марказда тартиб ўрнатишга киришган.\n- 23 апрел куни Петербургдаги Хориж фуқароларини вақтинчалик сақлаш маркази раҳбари лавозимига Копилов Сергей тайинланди. У олдин “Гранит” Тезкор гуруҳи командири ўринбосари вазифасини бажариб келган. Шу куниёқ у марказнинг шахсий таркибига таништирилди ва ўз хизмат вазифаларини ижро этишга киришди, дея маълум қилди Петербург полиция бошқармаси расмийси.\nБошқарма ходимасининг таъкидлашича, Сергей Копилов Петербург ва Ленинград вилояти Хориж фуқароларини сақлаш маркази бошлиғи вазифасидан озод этилган Виталий Улаев ўрнига тайинланган.\n- Албатта, унинг тайинланиши Марказда бўлган воқеалар билан бевосита боғлиқ, дея гапни қисқа қилди Елена.\nСОБР - Ички ишлар вазирлигининг Махсус тезкор гуруҳи бўлиб, бу гуруҳлар ўта хавфли амалиётларни бажариш учун тузилган. Шимолий пойтахт полиция раҳбарияти эндиликда оддий осиёлик меҳнат муҳожирларини сақлаб туришга ўз тезкорлиги билан ном қозонган кадрларни ташлаётган кўринади.\n8 апрел куни етти нафар Ўзбекистон ва тўрт нафар Тожикистон фуқароси Санкт-Петербургдаги Хориж фуқароларини сақлаш марказидан темир эшик қулфларини бузиб¸ полиция ходимларини калтаклаб қочиб кетган эди.\nШу йилнинг 21 февралида ҳам Россия ҳудудида миграция қонунчилигини бузгани сабабли изоляторга тушган Ўзбекистон, Тожикистон ва Қирғизистоннинг 8 фуқароси Санкт-Петербург шаҳар Ички ишлар Бош бошқармасига қарашли Хориж фуқароларини сақлаш марказидан қочган эди.\nЮридик нуқтаи назардан бу муассасада сақланаётган муҳожирлар ҳибсда сақланаётган ҳисобланмайди.\nПолиция маъмуриятининг Озодликка маълум қилишича, Петербургдаги ушбу марказдан қочаётган фуқаролар ҳатто қидирувга ҳам берилмайди. Бироқ 8 апрел куни марказни ўзбошимчалик билан тарк этган Ўзбекистон ва Тожикистон фуқароларининг полиция ходимларига тан жароҳати етказгани учун қидирилаëтгани айтилмоқда.\nМуҳожирлар марказлари кўпаймоқда\nРоссияда сўнгги икки йил ичида кўпайиб бораётган Хориж фуқароларини сақлаш марказлари депортация ёки маъмурий қонунбузарликлар учун мамлакатдан мажбуран чиқариб юборилаётган чет эл фуқароларини вақтинчалик сақлашга мўлжалланган.\nМуҳожирларни вақтинчалик сақлаш марказлари тергов изоляторлари ва турмалардан яшаш шароитларининг бирмунча яхшилиги билан фарқ қилади.\nХориж фуқароларини сақлаш марказларлари “Хориж фуқароларининг Россия Федерациясидаги ҳуқуқий ҳолати тўғрисида” Федерал Қонунининг 31 ва 34-моддаларига мувофиқ Россиянинг деярли ҳар бир минтақасида ташкил этилмоқда. Бу марказлар маҳаллий бюджет ҳисобидан молиялаштирилади.\nШунга қарамасдан, Санкт-Петербургдаги хорижликларни сақлаш маркази ўз шароити, аниқроғи бу шароитларнинг йўқлиги билан бошқа муассасалардан ажралиб туради.\nЎз исмини ошкор этишни истамаган ўзбекистонлик меҳнат муҳожири Петербургдаги Кингиссеп шоссесидаги марказда қариб бир йил сақланган.\n- У ерда мутлақо ўтириб бўлмайди. Бир йил давомида прогулкага бир маротаба бўлдим. Масалан, биринчи ойда матрассиз ётдим. Озиқ-овқатини еб бўлмайди, қуруқ сув, дейди депортация қилинганидан кейин паспортини янгилаб ортга қайтган муҳожир йигит.\nПетербург Хориж фуқароларини вақтинчалик сақлаш марказидан шу йилнинг ўзида мардикорларнинг икки маротаба оммавий қочиши ортиданунинг аввалги раҳбари майор Виталий Улаев ишдан бўшатилди. У ўзининг Петербург телеканалларига берган сўнгги интервьюларидан бирида 2011 йил давомида ўз бошқарувида бўлган муассасага оид айрим рақамларни очиқлаган эди.\n- 2011 йилнинг биринчи 8 ойи давомида марказимизда 1139 киши сақланган. Улардан суд қарорига мувофиқ 823 киши депортация қилинган, деган эди марказнинг собиқ раҳбари Виталий Улаев.\nАйтиш жойизки, мавжуд қонунчиликка кўра, мигрантлар Хориж фуқароларини сақлаш марказларида икки йил муддатгача суд қарорини кутиб ушлаб турилиши мумкин.\nМутахассислар фикрича, бундай муҳлат одатда умуман фуқаролиги йўқ¸ яъни қайси давлага депортация қилиниши мавҳум бўлган шахсларга нисбатан қўлланилади¸ холос.


WikiLeaks: Обама Сноуденни афв этиш мумкин эмас деб алдаган\n17:34 / 20.11.2016 6736\nWikiLeaks ташкилотининг маълум қилишича, АҚШ президенти Барак Обама Америка махфий хизматларининг собиқ ходими Эдвард Сноуденни афв этиш мумкин эмас дея ёлғон гапирган.\n"Қачонки Обама Сноуденни афв этиш мумкин эмас деган бўлса, у алдаган. У ёлғон айтаётганини ҳам билиб турган", – дея ёзилган WikiLeaks ташкилотининг Twitter ижтимоий тармоғидаги саҳифасида. Унга Independent нашридаги мақола ҳаволаси илова қилинган. Бу мақолада Обаманинг "судга келмаган ва ўз фикрини баён этмаган кишини афв этиш мумкинмаслиги" ҳақидаги гаплари келтирилганди.\nЭдвард Сноуден билан боғлиқ можаро 2013 йил июнида келиб чиққан эди. Ўшанда у АҚШ махсус хизматлари интернет ва мобил алоқа орқали бутун дунёдаги фойдаланувчиларни кузатиб боргани ҳақидаги махфий ахборотларни фош этган эди.\n2013 йилнинг 1 август куни Россия ҳукумати АҚШ махсус хизматларининг собиқ ходимига бир йиллик муддатга вақтинчалик бошпана беришга қарор қилган эди. 2014 йил 7 август куни эса Эдвард Сноуден уч йил муддатга Россия Федерациясида истиқомат қилиш учун гувоҳномага эга бўлди.\nАссанж WikiLeaks бош муҳаррири лавозимидан кетишга қарор қилди\nАссанж WikiLeaks’га янги бош муҳаррир тайинлади\nАссанж ҳақида янги маълумот: Эквадор уни Москвага жўнатиб юбормоқчи бўлган


Фарғона водийсида янги халқаро аэропорт қурилиши мумкин\n“Андижон, Наманган ва Фарғона аэропортлари атрофи бино-иншоотлар билан зич ўралгани, уларни кенгайтириш имконияти чеклангани сабабли”, учта вилоятнинг ўртасида янги халқаро аэропорт қуриш таклиф этилмоқда. Бу борадаги режалар президентга тақдим этилди.\nUzbekistan Airports раиси Раъно Жўраева / Фото: Президент матбуот хизмати\nПрезидент Шавкат Мирзиёев 11 апрел куни транспорт ва коммунал соҳалардаги лойиҳалар тақдимоти билан танишди.\nРасмий релизга кўра, Ўзбекистонда аэропортларни 2035 йилгача ривожлантириш стратегияси ишлаб чиқилган. Тақдимотда ушбу стратегияни 2026 йилгача амалга ошириш дастури муҳокама қилинди.\nБунда аэропортларни ихтисослаштириш, жумладан, Тошкент аэропортини халқаро хаб, Навоий аэропортини юк ташиш хаби, Самарқанд ва Бухоро аэропортларини туризм хабларига айлантириш кўзда тутилган.\nТошкент халқаро аэропортини модернизация қилиш орқали йўловчиларни ўтказиш қувватини соатига 2 400 нафарга ошириш, рўйхатдан ўтиш, паспорт назорати ва самолётга чиқиш йўлакларини кўпайтириш режалаштирилган.\nШавкат Мирзиёев аэропорт ходимларининг дунёқараши ва малакасини ошириш, йўловчиларга хизмат кўрсатиш вақтини қисқартириш зарурлигини таъкидлади.\n“Маълумки, Фарғона водийсидаги учта – Андижон, Наманган ва Фарғона аэропортлари шаҳарлар ичида жойлашгани ва атрофи бино-иншоотлар билан зич ўралгани сабабли уларни кенгайтириш имконияти чекланган. Шу боис учта вилоятнинг ўртасида янги халқаро аэропорт қуриш таклиф этилмоқда”, дейилади хабарда.\n“Тошкент-Шарқий” аэропортининг бош режаси ҳам муҳокама қилинди.\nБухоро ва Урганч аэропортларида янги йўловчи терминаллари қуриш, шунингдек, ҳудудлараро лоукостер авиакомпанияси фаолиятини йўлга қўйиш лойиҳалари ҳақида маълумот берилди.\nПрезидент аэропортларда хизматларни кўпайтириш ва сифатини яхшилаш, нархларнинг оммабоплигини таъминлаш бўйича кўрсатмалар берди.\nРасмий хабарда қўшимча қилинишича:\nПрезидентнинг 2021 йил 30 апрелдаги қарорига мувофиқ, “Uzbekistan Airways” ва “Uzbekistan Airports” акциядорлик жамиятлари трансформация қилинмоқда;\n2021 йил якунлари бўйича Ўзбекистон аэропортлари орқали\n5 миллион 400 минг йўловчи ва 82 минг тонна юк ташилган, хорижий авиакомпанияларга хизмат кўрсатиш ҳажми ошган. Харажатларни мақбуллаштириш бўйича кўрилган чоралар натижасида барча аэропортларнинг молиявий кўрсаткичлари яхшиланган;\nСамарқанд халқаро аэропорти янгидан қурилиб, ишга туширилди. Тошкент халқаро аэропортининг 2-терминали реконструкция қилиниб, ўтказиш қуввати 2 баробар оширилди. Қарши аэропортининг учиш зали янгиланди.\nТақдимотда иссиқлик таъминоти тизимини янгилаш ва қамровини оширишга оид режалар ҳам кўриб чиқилди.\nҚайд этилишича, охирги тўрт йилда ҳудудларда 47 та қозонхона қурилиб, қарийб 80 километр тармоқ ётқизилган.\n2022-2026 йилларда яна 172 та қозонхона ва 482 километр тармоқни янгидан қуриш, 109 та қозонхона ва 543 километр тармоқни модернизация қилиш кўзда тутилган. Буларнинг натижасида марказлашган иссиқлик таъминоти билан қамраб олиш даражаси ҳозирги 52 фоиздан 66 фоизга етади.\nАйрим қозонхоналарда когенерацион газ турбинасини ўрнатиш орқали электр энергияси ҳам ишлаб чиқариш имконияти яратилади.\nШавкат Мирзиёев иссиқлик ҳосил қилиш ва ундан фойдаланиш тизимини рақамлаштириш, соҳада давлат-хусусий шерикликни кенгайтириш, иссиқлик таъминоти корхоналарини молиявий соғломлаштириш бўйича кўрсатмалар берди.\n13:53 / 25.05.2022\nТошкент аэропортида рейсга навбатсиз ўтиш имконини берувчи пулли хизмат ишга туширилди


"Хизмат ити" атамаси ишлатилганида, эҳтимол кўпчиликнинг тасаввурида дарҳол машҳур “Комиссар Рекс” детектив сериалидаги афсонавий немис овчаркаси “Рекс” гавдаланса ажаб эмас. Ҳа албатта, хизмат итларининг роли нафақат ҳуқуқни муҳофаза қилувчи органларнинг фаолиятида катта аҳамиятга эга.\nХизмат итлари - бу инсонлар ҳис қила олмайдиган ва тасаввур қила олмайдиган ҳаётда юз бераётган ўзига хос ҳодисаларни сезувчи ва уларни қамраб олувчи ўзга бир оламдир.\nБиз ҳаммамиз итларни божхона постларида, оммавий тантаналарда ёки темир йўл станцияларида текшириш пайтида учратишга одатланганмиз. Аммо одамлар, бу ҳайвонларнинг ҳаёти ва фаолияти қандай тартибга солинишини тасаввур қилиши қийин.\nХизмат итлари қандай бўлади.\nМахсус итлар. Бирдан олтигача бўлган бир нечта ҳидларни бир-биридан ажратиш учун олдиндан махсус тайёрланади. Уларни “ҳидловчи итлар” ҳам дейишади. Айнан улар машиналарни, темир йўл станциядаги оломонни ва стадиондаги томошабинларни ҳидлаб текширишади.\nҚидирув итлари одам, ҳужжат ва нарсаларни қидиришга мўлжалланган итлардир. Бошқа махсус итлардан фарқли ўлароқ, бу итлар ҳиднинг наъмунасига қараб ишлайди. Агар ҳодиса жойида бўлган папка ичидан йўқолган ҳужжатларни излашаётган бўлса, ушбу ит уларни ҳидидан қидириб топади. У югуриб қочиб кетаётган жиноятчини қўлга олиши, гаровга олинганларни қидириб топиши ёки кўмиб қўйилган хазинани аниқлай олиши мумкин.\nҚутқарувчи итлар, яъни фақат тирик одамлар ёки вафот этганларни излаб топишга ўргатилган итлар бўлиб, шу билан бирга улар орасида универсал итлар ҳам бор, булар бахтсиз ҳодиса юз берган жойида ишлайдиган қутқарувчи итлар бўлиб, улар тирик одамларни қидириб топиши, вайроналар орасидан излаш, ёрдамга чақириш, чиқиш қийин бўлган жойлардан одамларни қутқариб олиши мумкин.\nДетектор-итлари. Бу хизмат итларнинг энг ғалати расмий кўринишидир. Бундай итлар тақдим этилган намуналарда ва маълум бир ҳудудда ўша ёки бошқа ҳиднинг мавжудлигини ёки аксинча мавжуд эмаслигини аниқлаш учун ишлатилади. Масалан, ўғирликда гумонланаётган шахс “иссиқ излар” билан ушланган бўлса. Текширув ити воқеа жойига бу ерда шу гумонланувчининг бўлган ёки бўлмаганлигини аниқлаш учун олиб борилади. Одамлар учун қийин бўлган бу иш ит учун осондир, чунки мураббий ҳайвонларга бир вақтда турли хил йўналишда фикрлашни ўргатиши керак.\nПатрул итлари. Уларнинг барчаси қидирув итлари каби ўргатилади, аммо уларда бегоналарга нисбатан ишончсизлик, ҳушёрлик каби фазилатларини ҳам тарбиялашади. Патрул итлари пост патрул хизматининг назорат жойларида ёки ҳудудни айланиб юриш жараёнида, тунда қўриқчи сифатида ишлаши мумкин.\nСоқчилар. Ушбу итлар бир нечта тор ихтисосликларга эга бўлишади, масалан, маълум бир жойда туриб қоровуллик қилувчи ва бирон-бир ҳудудни айланиб юриб қўриқловчи итлар. Соқчи итлар турли хил муассасаларда, масалан, оддий дала ҳовлилардан бошлаб ҳаттоки жазони ижро этиш муассалари ёки ҳарбий қисмларда ҳам ишлайди.\nКонвой итлари. Бу жиноят содир қилган шахсларга ҳамроҳ бўладиган итлардир. Агар бу шахслар қочишга ҳаракат қилишса, дарров уларни ушлашади.\nГиёҳванд моддаларни аниқлаш учун қувноқ, ўйноқи ва стрессга чидамли итлар танланади. Бунда итларнинг танаси кичик бўлиши тавсия этилади: сабаби бунда махфий жойга чиқиш жуда қулай бўлади. Портловчи моддалар, бомба, миналар, гранаталарни қидириб топиш учун кам темпераментли, босиқроқ итларни танлашади. Оператив-қидирув хизмати учун итнинг ҳид билиши ва ақл-заковати энг муҳимдир. Суперинтеллектуал итлар детектор-итлар сифатида ишлайди – ушбу итларни тарбияловчилари - “детектор-итлари фақат ёзишни билмайди, холос”, - деб ҳазил қилишади. Бунга ҳам сабаб бор дейишади, - “чунки уларга ёзишни ўргатиш учун вақт йўқ”. Конвой ва соқчи итларга кўпроқ аҳмоқроқ итлар танланади - асосийси, улар бегоналарга ишонмаслик, эшитиш ва кўриш қобилияти ривожланган, қўқрмас ва жисмонан бақувват бўлса бас.\nБу итлар бизнинг кичик биродарларимиз, уларнинг хизматдаги ҳаёти бошқа итлар каби ширин эмас.


Буюк Ипак йўлининг марказида жойлашган юртимиз тарихий қадамжолари кўплиги бўйича дунёдаги етакчи ўн мамлакат қаторида туради. Мамлакатимизда турли даврлар ҳамда цивилизацияларга оид етти мингдан зиёд ёдгорликлар бор. Қолаверса, аждодларимиз тафаккури ва даҳоси билан яратилган энг қадимги тошёзув ва битиклар, халқ оғзаки ижоди намуналаридан тортиб, бугунги кунда кутубхоналаримиз хазинасида сақланаётган минг-минглаб қўлёзмалар, уларда мужассамлашган турли соҳаларга оид қимматбаҳо асарлар бизнинг қанчалар буюк маънавий бойликка эга эканлигимизнинг яққол ифодасидир. Жаҳонда бунчалик катта меросга эга бўлган халқ камдан-кам топилади.\nҚадимий ва гўзал диёримиз нафақат Шарқ, балки жаҳон цивилизацияси бешикларидан бири бўлганини эндиликда халқаро жамоатчилик тан олмоқда ҳамда эътироф этмоқда. Айтайлик, бир вақтлар Самарқанд, Бухоро, Хива ва Шаҳрисабз каби шаҳарларимиз ҳақида етарлича тасаввурга эга бўлмаган хорижликлар бугун бу ажойиб кентлар ЮНЕСКОнинг Бутунжаҳон маданий мероси рўйхатидан жой олганини яхши билади. Уларнинг тарихини чуқурроқ ўрганишга, зиёрат қилишга ошиқади. Бинобарин, АҚШнинг халқаро доираларда тан олинган ва катта нуфузга эга бўлган интернет нашрларидан бири Самарқандни “Дунёнинг албатта бориб кўриш керак бўлган элликта шаҳри” рўйхатига киритгани ҳам бежиз эмас. Буларнинг барчаси истиқлол йилларида Президентимиз раҳнамолигида тарихий-маданий обидаларни асраб-авайлаш, туризм индустриясини ривожлантиришга қаратилаётган юксак эътибор самараларидир.\nБизда чет эллик сайёҳларни ўзига жалб этаётган яна бир муҳим омил борки, уни тилга олиб ўтмасликнинг иложи йўқ. Бу — мамлакатимизда ҳукм сураётган тинчлик-осойишталик, миллатлараро тотувлик, ўзаро меҳр-оқибат ва ҳамжиҳатлик муҳити, меҳмондўст халқимизнинг самимий муносабати.\nТаъкидлаш жоизки, Ўзбекистоннинг тарихий-маданий ёдгорликлари, туризм имкониятлари билан халқаро ҳамжамиятни янада кенгроқ таништириш мақсадида “Ўзбектуризм” миллий компанияси томонидан қатор чора-тадбирлар амалга оширилаяпти. Жумладан, дунёга машҳур “Евроньюс” телеканали билан 2013 йилда йўлга қўйилган ҳамкорлик доирасида мамлакатимиз бой тарихи, бугунги кунда шаҳару қишлоқларимизда рўй бераётган улкан ўзгаришлар, янгиланишлар ҳақида кўрсатув ва репортажлар, турли лавҳалар намойиш этиб келинмоқда.\n“Ўзбектуризм” МК ахборот хизматининг хабар беришича, мазкур ойдан, яъни сентябрдан эътиборан “Евроньюс” телеканалида Самарқанд, Бухоро, Хива шаҳарларидаги диққатга сазовор жойлар тасвирланган лавҳа эфирга узатила бошланди. У 2016 йилнинг март ойига қадар намойиш этилади.\nЎз навбатида, телеканалнинг “Le Mag” рукнида яқинда Самарқанд шаҳрида юксак муваффақият билан ўтказилган ва жаҳон аҳли эътиборини жалб қилган “Шарқ тароналари” ўнинчи халқаро мусиқа фестивалига бағишланган репортаж ҳам кўрсатила бошланди.\nМаълумот ўрнида айтиб ўтамиз, “Евроньюс” телеканали янгиликларни 14 тилда эфирга узатади.\nМазкур рукндаги бошқа мақолалар: « Буюк тарихимиз кўзгуси\tИнсоний фазилатлар тараннуми »


Ҳафта суратлари: Урушнинг совуқ нафаси\n16 май 2021, Тошкент вақти: 10:15\nТайваннинг ATR 72-600 учоғи 4 февраль куни ҳалокатга учради. Суратда учоқ ҳалокатга учраётган вақт муҳрлаб қолинган. Ҳалокатда камида 31 одам ўлган, 12 одам бедарак кетган, 15 одамнинг ҳаёти қутқарувчилар томонидан сақлаб қолинган.\nУкраинанинг жанглар бораётган Дебальцево шаҳридан қочаётган аёл.\nДебальцеводан эвакуация қилинаётган аёл автобусга чиқишдан олдин шаҳарда қолаётган оила аъзолари билан йиғлаб хайрлашмоқда.\nУкраинанинг Донецк вилоятидаги Вухлегирск шаҳри кўчасидан велосипед миниб кетаётган маҳаллий аҳоли вакили.\nРоссияпараст исёнчилар қамал қилган Дебальцево шаҳридан маҳаллий аҳоли автобусларда эвакуация қилинаётган пайт.\nАфғонистонлик йигит хўрозлар жангидан сўнг ўз хўрозини совутмоқда.\nМиср қамоғида бир йил сақланган Ал-Жазира телеширкати журналисти Питер Грест (ўртада) 5 февралда қамоқдан озод этилиб, Австралияга қайтди.Уни Брисбен аэропортида ота-онаси кутиб олди.\nАльбаниянинг Мифол қишлоғида сув тошқини.\nИроқнинг Синжур шаҳрини “Исломий давлат” жангариларидан озод қилган Пешмерга курд қуролли кучлари “Исломий давлат” жангарилари томонидан қатлиом қилинган язидийларнинг қолдиқларини топди.\nЯзидий аёл Ироқда “Исломий давлат” гуруҳи жангарилари томонидани ўлдирилган одамларнинг қолдиқлари орасида ўз қариндошларини изламоқда. Аёл қариндошлари жасадини кийим-кечак қолдиқлари ва шахсий буюмларнинг парчаларига қараб аниқламоқчи.\nЭваториал Гвинеядаги Бате шаҳри бозорида сотилаётган тимсоҳлар. Бу ерда тимсоҳ гўштидан турли таомлар тайёрланади. Шунингдек, бозорда одамлар танаввули учун турли калтакесаклар ва маймунлар ҳам сотилади.\nДамашқ яқинидаги Дума шаҳридаги отишмаларда яраланган одамга дала госпитали олдида биринчи тиббий ёрдам кўрсатаётган шифокор. Суратда кўриниб турган болалар ҳам мазкур отишмада енгил яраланган.\nСурия пойтахти Дамашқ яқинидаги Дума шаҳридаги отишма пайтида яраланган бола дала госпиталида ўзига ёрдам кўрсатишларини кутиб навбатда турибди.\nКобулда чой сотаётган болалар исиниш учун ўт ёқмода. Чой сотувчи болаларнинг бир кунлик даромади ўртача 1 долларни ташкил қилади.


Нуҳ алайҳиссаломнинг ўғлига қилган васияти (11)\nBy Шайх Саидаҳмад Нуриддин on 04/27/2016 ПАЙҒАМБАРЛАР ҚИССАСИ ТАРИХ\nНуҳ алайҳиссаломнинг ўғлига қилган васияти\nАбдуллоҳ ибн Амр розияллоҳу анҳумодан ривоят қилинади: “Биз Расулуллоҳ соллаллоҳу алайҳи ва саллам ҳузурларида эдик. Бир пайт эгнида тугмалари ипакдан бўлган яшил яктак кийиб олган бир бадавий киши келди. Шунда Расулуллоҳ соллаллоҳу алайҳи ва саллам: “Огоҳ бўлингизким, сизларнинг мана бу биродарларингиз ҳар қандай аслзода – олийжаноб кишиларни пастга урди ва ҳар қандай чўпонзода мартабасини кўтарди”, дедилар.\nАбдуллоҳ ибн Амр розияллоҳу анҳумо айтади: “Шундан сўнг Расулуллоҳ соллаллоҳу алайҳи ва саллам унинг яктаги ёқасидан олдиларда шундай дедилар: “Мен сенинг эгнингда ақл юритмайдиган кимсанинг либосини, (яъни ипакни) кўряпманми?”. Сўнгра яна шундай дедилар: “Аллоҳнинг пайғамбари Нуҳ алайҳиссаломга ўлим ҳозир бўлгач, ўғлига шундай деди: “Мен сенга васиятни айтиб бермоқчиман. Сени икки нарсага буюраман ва икки нарсадан қайтараман: сени “Ла илаҳа иллаллоҳ”га буюраман. Зеро, етти қават осмонлар ва етти қават ер (тарозининг) бир палласига қўйилса-ю, “Ла илаҳа иллаллоҳ” бир паллага қўйилса, албатта “Ла илаҳа иллаллоҳ” улардан оғир келган бўлур эди. Борди-ю, етти қават осмонлар ва етти қават ерлар ёпиқ бир ҳалқа бўлганида эди, “Ла илаҳа иллаллоҳ” уларни синдирган бўлур эди. Шунингдек, сени “Субҳоналлоҳи ва биҳамдиҳ” калимасини айтишга буюраман. Зеро, бу калима барча нарсаларнинг намози ҳисобланиб, мана шу калима сабабли махлуқотларга ризқ берилади. Мен сени ширк ва кибрдан қайтараман”.\nАбдуллоҳ ибн Амр розиёллоҳу анҳумо деди: “Мен дедим (ёки дейилди):\n– Эй Расулуллоҳ! Ширк нима эканини биламиз, бироқ кибр нима? Кибр дегани бир кишининг чиройли боғичли бир жуфт чиройли оёқ қийими борлигими?\n– Кибр дегани бир кишининг киядиган бир тақим кийими борлигими?\n– Кибр дегани бир кишини минадиган улови борлигими?\n– Кибр дегани бир кишининг зиёрат қилиб турадиган ўртоқлари борлигими?\nМен айтдим (ёки айтилди):\n– Эй Расулуллоҳ! Кибр нима бўлмасам?\n– (Кибр дегани) ҳақни тан олмаслик ва одамларни камситишликдир”.\nҲадиснинг ровийлар шажараси саҳиҳдир.\n Саҳиҳ ҳадис, Имом Аҳмад (2/ 169, 225), Бухорий “Ал-Адаб Ал-Муфрад” асарида (548), Байҳақий “Ал-Асмо вас-Сифот” асарида (128-б) саҳиҳ ровийлар шажараси ила ривоят қилганлар. Шунингдек, устозимиз Албоний роҳимаҳуллоҳ “Ас-Саҳиҳа” (134) асарида бу ҳадисни саҳиҳ деганлар.\nAvvalgi maqolaПайғамбар уйида бир кеча: ўн биринчи аёлнинг ҳикояси (2)\nKeyingi maqola Костюм-шим кийиш жоизми?


Қизим сенга айтаман, келиним сиз эшитинг | Beka.uz\nҚизим сенга айтаман, келиним сиз эшитинг\nдушанба, 2015 Сентябр 07 Лола Хакимова\nХалқимизда "Қари билганни пари билмас" деган нақл бор. Бу нақлга бефарқ бўлмаган, кўпни кўрган оналаримиз, оталаримиз маслаҳатларига қулоқ тутган ёшлар албатта, ҳаётда қоқилишмайди. Қуйида, шу маслаҳатлар жумласидан бўлган бувиларимиз ўгитларини эътиборингизга ҳавола қиламиз.\n1. Эрингизга хушмуомала бўлинг. Мазангиз йўқ бўлса ҳам, унга билдирманг.\n2. Ҳеч қачон эрингизга ота-онасини ёмонламанг. Улардан қандай воз кечса, вақт ўтиб сиздан ҳам шундай воз кечиши мумкин.\n3. Овқатига эҳтиёт бўлинг. Қорни оч қолмасин. Қандай ишингиз ёки илтимосингиз бўлса ҳам, аввал қорнини тўйдириб, кейин айтинг.\n4. Рўзғордаги камчиликларни айтиб юзига солманг. Эр-хотин қўш хўкиз. Қандай камчилик бўлмасин, биргаликда ҳал қилишга ҳаракат қилинг. Муаммоларни бир ўзига ташлаб қўйманг.\n5. Ҳар қандай вазиятда ҳам мулойим бўлинг. Айниқса, эрингизни жаҳли чиқиб турган бўлса, сиз ҳақ эканлигингизни исботлашга ҳам уринманг, пастроқ келинг. Озгина вақт ўтиб, кейин сиз ҳақлигингизни тушунтирсангиз бўлади.\n6. Эрингиз хафа бўлганда, сиз ёнида шод юрманг. Эрингизга ҳамдард бўлинг.\n7. Гап талашиб қолган тақдирингизда ҳам уйингизга аразлаб кетманг. Ўзи кетар ёр-ёр... бўлиб, обрўйингизга путур етиб қолмасин.\n8. Қизларингизга қаттиқроқ туринг. Уйни озода-саришта тутишга ўргатинг. Қиз бола бировнинг ҳасми. Улар узатилганда сизга фақат рахмат келтирсин.\n9. Эрингиз фарзандаларингизни уришаётганда болаларни ёнини олманг. Ҳеч қачон болани кимдир тарбия қилаётганда бошқа биров қўшилмаслиги керак. Болани тарбиясини бузиб қўясиз.\n10. Эр-хотин гап талашиб қолсангизлар, болаларни олдида эмас, бошқа уйда уларга билдирмай келишиб олинг. Болалар ота-онасига фақат ҳурматда бўлиши керак. Ҳеч қачон болалар олдида эрингизни беҳурмат қилманг.\n11. Остонага қараб қўйинг. Қиз боласи бор уй ҳамманинг назарида бўлади.\n12. Рўзғорга олиб келинган харажатларни дарҳол жойлаб қўйинг. Тухумларни аста ювиб, қуритиб кейин музлатгичга жойланг. Гурунч ва мошларни банкаларга солиб қўйинг. Гўштни эса овқатга соладиганингизни мўлжаллаб, бўлак-бўлакларга бўлиб қўйинг.\n13. Манти-қасқоннинг ҳар бирига алоҳида чит газламадан қопча тикиб, жойлаб қўйинг.\n14. Рўзғорга маҳсулотларни улгуржи олишга одатланинг.\n15. Кечкурун эрингиз келганда уйни тозалашга киришманг. Ҳамма ишларингизни у уйга келгунча бажариб олинг.\n16. Хонтахта атрофидаги кўрпача ва ёстиқларга қараб туринг. Иложи бўлса, кўрпачаларнинг устига сидирма ғилоф тикинг ва улар сал кир бўлса, ювиб, дазмоллаб яна қайта кўрпачаларга тутиб қўйинг. Шундай қилсангиз, ҳадеб кўрпачаларингизни авра астарини сўкиб, ювиб, қавитавермайсиз.\n17. Хонтахта тагига газлама тўшаб қўйинг. Ҳар куни тўкилган нон ушоқларини шу газламани қоқиб тозалаб олаверасиз.\n18. Ҳар куни кечки пайт эрингиз эртасига киядиган кийимларини тайёрлаб қўйинг. Айниқса, оёқ кийимини артиб, мойлаб қўйиш эсдан чиқмасин.\n19. Меҳмон келганда доимо оёқ кийимларини артиб кейин тахлаб қўйишга одатланинг. Баъзилар тахлаб қўйдимку, бўлдида дейди. Йўқ, туфлиси ёки калиши лой бўлса, уни тахлаб қўйгандан нима наф?\n20. Қизларингизга уйдаги чангларни артишига одатлантиринг.


Шаҳрам Ғиёсов ва Бобоусмон Батуров... Токиога йўлланма берувчи турнирга ким бориши аниқ бўлди\n15 январь, 2020, 19:01\nТеглар:Бокс Ўзбекистон | Шаҳрам Ғиёсов | Бобоусмон Батуров\nБугун, спарринг жанглар бўлиб ўтди.\nБугун, бокс бўйича Токио Олимпиадасига лицензия берувчи мусобақаларга йўл оладиган таркибни аниқлаш учун спарринг жанглар ўтказилди. Хабарингиз бор, бир нечта вазн тоифаларида ушбу масала очиқ турган эди. Шунинг учун ҳам бугун мазкур жанглар ташкил қилинди. Мухлислар ўртасида узоқ тортушувларга сабаб бўлган вазн 69 кг да Шаҳрам Ғиёсов ҳамда Бобоусмон Ботуровлар орасида қай бири танланиши ушбу спарринга боғлиқ эди. Афсуски, ёпиқ тарзда ўтказилган ушбу жангларни бевосита кўра олмаганлигимиз сабабли маълумот олиш учун Шаҳрам Ғиёсов билан боғландик.\n- Жанг бўлиб ўтди. Ҳар уч раундда ҳам ғалбага эришдим. Буни Марат ака ҳам айтди. Лекин рахбар чақириб, ёшларга йўл беришимиз кераклигини, профессионал боксга анча мослашиб кетганлигимни айтди. “Яхшиси ушбу йўналишда ўзингни кўрсатиб, байроғимизни юксакларга кўтаргин, келганинг учун рахмат, ёшларга имкон берайлик, хафа бўлмайсан”,- деди.\nАлбатта, Сакен акага ишонч билдирганлари учун ўз миннатдорчилигимни билдираман. Қолаверса, Ўзбекистон шарафини доимо ҳимоя қилишга тайёрман. Насиб қилса, профессионал боксда улкан зафарлар қучиб, барчани хурсанд қиламан деган умиддаман.\nSalom hammaga sportchilarnimizni korib ancha xursand boldim kunlari xamisha shunday hursand bolsin\nЎзбекистондан Калифорниягача: Шаҳрам Ғиёсовнинг фаолияти хорижий нашр нигоҳида


ССВ: Коронавирус инфекциясига чалинган беморларнинг аҳволи ҳозирча қониқарли даражада - zarnews.uz\nССВ: Коронавирус инфекциясига чалинган беморларнинг аҳволи ҳозирча қониқарли даражада\n– Ҳозирга қадар коронавирус инфекцияси қайд этилган 6 нафар бемор клиникамизда ётқизилган. Улар Жаҳон соғлиқни сақлаш ташкилоти тавсияларига кўра, белгиланган стантдартлар асосида даволанмоқда, – дейди Вирусология илмий текшириш институти директори Эркин Мусабоев. – Беморлар шифокорлар томонидан кеча-ю кундуз тиббий назоратга олинган. Умумий аҳволи доимий кузатувда. Айни пайтда беморларимизнинг аҳволи қониқарли.\nШу ўринда таъкидлаш керакки, коронавирус инфекцияси тарқалишининг олдини олиш ва ушбу инфекцияга чалинган беморларни даволаш учун барча шароит яратилган. Жумладан, тиббиёт муассасалари зарур дори-дармон воситалари ҳамда мутахассислар билан етарли даражада таъминланган. Шу боис аҳолидан ваҳимага берилмасдан, шахсий гигиена қоидаларига қатъий амал қилишларини сўраб қоламиз.


Қорағордаги ов - Узбек ибратли хикоя (реал)\nVatanda.Com » Хикоялар » Қорағордаги ов\nКатталар менга шарт қўйишди. Уларнинг сафига кириш учун узун сув илонини тутиб, Қулмат оқсоқнинг бўйнига илишим керак. Бу унчалик қийин эмас. Қулмат оқсоқ жуда ювош чол. Бировга қаттиқ гапирмайди. Кўзлари хиралашганидан катта кўзойнагини тақиб, кулбаси атрофини айланиб юради. Орқасидан соядай эргашиб кетаверсанг ҳам сезмайди. Ёки сезса ҳам, эътибор бермайди. Шунинг учун унинг бўйнига илон илиш менга чўт эмас. Аммо илонни тутиш керак-да. Тўғри, сув илони чақмайди. Лекин чақадими, чақмайдими, барибир, у илон-ку, турқи совуқ, кўзим тушиши билан этим жунжикиб кетади. Анҳорга тикилиб ўйланиб қолдим. Агар шу ишни эплолсам, манави кўм-кўк, тип-тиниқ сувда катталар билан бирга чўмилиш менга насиб этади.\n— Қўрқяпсанми, йигит? — деди қўлидаги балиқни оловга тутаётган Раҳим ака иржайиб. — Сени қара-ю, бизга қўшилишинг учун оддийгина шарт қўйгандим. Уялтириб қўйдинг-ку. Ҳалиям Қора ғорга кириб чиқасан демаганимга шукур қил.\nҚора ғор сўзини эшитиб, юрагим орқага тортиб кетди. Қора ғор, аслида, ғор эмас, анҳорнинг катта йўл тагидан ўтган қисми. Йўл жуда кенг бўлганидан, туннел ҳам шунга яраша узун. Узоқдан ичи қоп-қоронғи кўринганидан, биз уни Қора ғор деб атаймиз. У ерга ҳеч ким атайлабдан кирмайди. Тасодифан оқиб кетганларнинг ҳеч бири эса тирик чиқмаган. Туннелга кираверишдаги сув шиддат билан лойқаланиб, кўпикланиб оқади. Худди ўпқонга ўхшайди. Бор сувни ичига ютиб кетаётгандек. Аммо ажабланарлиси, туннелнинг нариги томонидан чиқаётган сув тиниқ ва сокингина оқади. Бундай жойга киришнинг ўзи ўлим билан тенг. Қора ғорга катта болалардан ҳали ҳеч ким кира олмаган. Ҳатто туннел оғзига яқинроқ жойларда ҳам бирор бола чўмилмайди. Лекин, катталарнинг айтишича, Раҳим ака туннел оғзигача сузиб боришга тайёрланаётган экан ва у сўзининг устидан, албатта, чиқар эмиш. Бунга ҳеч биримиз ҳайрон қолмадик. Чунки катта болалар ичида энг кучлиси Раҳим ака. Унинг сувда қандай чўмилишини кўрганман. Сув остига шўнғиб, бир-икки дақиқа у ерда тура олади. Балиқларни эса оёқлари орасида қисиб ушлайди. Илонни ушлаб, чирпирак қилиб айлантиришини ҳайратланиб томоша қилганман. Хуллас, Раҳим акага ҳаммамизнинг ҳавасимиз келади.\n— Қўрқма, Қора ғорга кир, демайман. У ерга биринчи ўзим кирмоқчиман. Кел, олдин балиғимиздан татиб кўр, кейин илон қувлайсан.\nРаҳим аканинг гапидан сўнг барча болалар кулиб юборишди. У киши эса мени изза қилишни хоҳламай, уларга жим ишорасини қилиб, қўл силкиб, мени ёнига имлади. Алоҳида эътиборидан хурсанд бўлиб, болалар орасига бориб ўтирдим. Биринчи кундан овқатга таклиф қилинганимга бошқалар кўзларини ола қилиб қарашди. Менга ҳасадлари келаётганига аниқ ишонч ҳосил қилгач, мамнунлигимни билдирмай, яхшироқ жойлашиб олдим. Қўлимдаги охирги балиқ оловда қизаргач, Раҳим ака Отажонга деди:\n— Бор, аввал пишганларини олиб кел, овқатланамиз.\nОтажон Қулмат оқсоқнинг ёлғизгина набираси. Саккиз ёшли, қотмадан келган, озғин, хунуккина бола. Гўдаклигида отаси ўлган, онаси эса уни бобосига ташлаб, бошқа киши билан турмуш қуриб кетган экан. Шундан буён анҳорнинг нариги томонида даштликка туташиб кетган жойда, тўкилиб тушай деб турган уйда бобоси билан ёлғиз яшайди.\nҚишлоғимиз катта. Бу анҳор эса унинг бир чеккасидан оқиб ўтади. Анҳорнинг бир соҳилида қишлоқ, иккинчи соҳилидан эса чексизликка уланиб кетган даштлик бошланади. Анҳор жуда кенг ва чуқур бўлганидан унда фақат иккитагина чўмиладиган жой бор. Бири анча кенг, саёзлик, унда кичкина болалар чўмилади. Энг яхши иккинчи жойи эса катта болаларники. Катта болаларга қўшилиш қийин. Мана, мен ўзим, неча кундан бери уларнинг олдига келишга журъат этолмай, ниҳоят, бир амаллаб келиб қўшилдим. Отажон-чи, ҳали ёш бола бўлса ҳам, бир неча йилдан бери катталар билан бирга. Катталар ҳам унга "кет” дейишмайди. Тўғри, у фақат қирғоқда чўмилади, бошқалар каби анҳорнинг ўртасига кирмайди. Фақат катта болаларнинг майда-чуйда ишларини қилиб юради. Бироқ шунинг ўзи ҳам катта гап. Тўртинчи синфга кўчган бўлсам-да, ҳали ҳам уларга қўшилолмаганимдан Отажонга ҳасад билан қарардим. Атрофдагилар бир-бирига ҳазил қилиб, Отажонга эътибор бермай туришганда, мен кўзларим ости билан уни кузатдим. У биздан етти-саккиз метр наридаги пишган балиқлар ёнига боргач, негадир ўша ерда куймаланиб қолди. Вой писмиқ, у энг катта балиқлардан бирини соҳилдаги қумлоқ тупроқ остига кўмарди. Отажон бизга тескари ўтиргани учун худди балиқларни тахлаётганга ўхшарди. У бу ўғриликни шунчалик чаққон бажарганидан пайқаш қийин эди. Балиқни кўмиб бўлгач, қолганларини кўтариб, ёнимизга келди.\n— Ука, бу ёқдан ўтир.\nРаҳим аканинг Отажонга ўз ёнидан жой бергани менга қаттиқ алам қилди.\n"Нимага энди бу ўғрини ардоқлашлари керак экан? Ҳозир ҳамманинг олдида айбини айтсам, болалар ундан хафа бўлади, менга бўлса ишончлари ортади. Балки, сафларига кириш учун қўйган шартларини енгиллатишар”, деб ўйладим.\n— Отажон катта бир балиқни ўғирлади. Ҳозиргина ўзим кўрдим.\nҲамма ялт этиб менга қаради. Раҳим ака ҳам. Уларнинг эътиборини торта олдим.\n— Ҳа, қумнинг остига кўмиб келди, — дедим ва Отажоннинг аҳволини томоша қилиш учун унга қарадим.\nОтажон гўшт чайнашдан тўхтаган, кўзлари пириллаб турарди. Қўрққанидан ранги ўзгариб, лаби ҳам билинар-билинмас титраб кетди. Кўзларини катта-катта очиб жавдираганча, ўзига еб қўйгудек қараб турган болаларга термилди.\n— Ростми шу, балиқ ўғирладингми? Олдинги одатинг яна бошландими? Эсингдан чиқдими, яна ўғирласанг яхшилик кутма деганим?\nРаҳим аканинг жиддий ва жаҳл билан берган саволидан Отажон чўчиб тушди. Оғзидаги гўштни зўрға ютиб, "йўқ” деган ишорада бошини секин-секин қимирлатди.\n— Алдаяпти, Раҳим ака. У сизга ёлғон гапирди. Балиқни кўмганини ўзим кўрдим, — дея гапимни исботлаш учун ўрнимдан турдим-да, бориб қум остидан балиқни олдим. Обдон тупроққа беланган, қум зарралари ёпишиб қолган каттагина балиқни келтириб, болалар олдига ташладим ва ғалабамдан гердайиб тик турдим.\nРаҳим ака истеҳзо билан лабининг бир чеккасини чўзиб кулди ва тўсатдан, зарб билан Отажоннинг юзига мушт туширди. Кутилмаган зарбадан гангиб қолган болакай ўзини йўқотиб, ерга ағанаб кетди. Ҳамма қотиб қолди. Отажонни ўрнидан турғазишга эса ҳеч кимнинг журъати етмасди. Бошида қилган ишимдан қувонаётган бўлсам, энди афсуслана бошладим. Чунки Отажонга раҳмим келаётган эди.\nЕрда ётган болакай бироз ингради-ю, яна амаллаб ўрнидан туриб, қонаган бурни ва лабларига ёпишиб қолган қумни қоқа бошлади.\n— Нимага ўғрилик қилдинг? – Раҳим ака ғазабланганича унинг қулоғидан чўзиб сўради.\nОтажон ҳеч нарса демади. Фақат гўдакларча тиниқ кўзига ёш келди.\n— Сендан сўраяпман, нимага ўғрилик қилганингни, гадойвачча?\nРаҳим ака баттар асабийлашиб бақирди.\n— Уйимизга келган доктор амаки: "Бобонгнинг аҳволи чатоқ, кўзлари хиралашиб боряпти, кўпроқ балиқ ейиши керак”, деган эди. Ўзим балиқ тутолмадим.\nОтажон ингичка овозда йиғлаб юборди.\n— Бизга қўшилганингдан бери ўғрилик қиласан-а?\nРаҳим ака унинг билагидан сиқиб, ўзига яқин тортиб сўради. Қўрқиб кетган Отажон эса кўзларини ерга қадаб, тасдиқ ишорасини қилди.\n— Ўзингдан кўр, ҳароми, нонкўр.\nРаҳим ака бор кучи билан уни улоқтирди. Болакай бир-бир ярим метр нарига учиб бориб, чалқанчасига йиқилди. Бечорага ҳамма ачиниб кетди. Мен эса қилган ишимдан ич-этимни ер эдим. Аммо кеч бўлган, чорасизгина кузатишдан бошқа ҳеч нарса қўлимдан келмас эди.\n— Менга қара, — Раҳим ака ерда ётган Отажоннинг сочларидан ғижимлаб, бошини кўтарди.\n— Эси паст бобонгга балиқ едирмоқчи бўлсанг, бундан кийин ўзинг тут. Агар яна шу ерда қорангни кўрадиган бўлсам, Қулмат оқсоқдан олдин ўзинг жаҳаннамга жўнайсан. Тушундингми?\nРаҳим аканинг таҳдидидан сўнг Отажон индамай кета бошлади.\nУ тўхтаб, ортига қаради. Раҳим ака тупроққа беланган балиқни олиб силкитди.\n— Буни олиб кет. Берсанг, бобонг кўзойнаксиз ҳам кўрадиган бўлиб қолади.\nОтажон орқасига қайтди. Кир қўллари билан кўз ёшларини артиб, балиқни олди. У шунисига ҳам хурсанд эди.\n— Ҳа, айтганча Қора ғорда катта балиқ яшайди. Жудаям катта. Агар уни тутиб бобонгга едирсанг, у аввалгидан ҳам яхши кўрадиган бўлиб қолади, — деди Раҳим ака.\n— Ростдан ҳам шунақа балиқ яшайдими? Қора ғорда-я? — Отажон Раҳим акага ҳайратланиб қаради. Унинг мўлтираб турган кўзларида ишонч пайдо бўлганди.\nБоланинг бунчалик ишонувчанлигидан Раҳим ака ҳам сездирмай кулиб қўйди.\n— Ҳа, рост, бориб ўшани тут.\nОтажоннинг қадам олиши дадиллашиб, балиқни олиб, уйи томон чопқиллаб кетди.\nЎша куни шартни бажаришга улгурмадим. Кеч тушиб қолди. Кечга яқин уйга қайтиб, туни билан ўйладим, иккиландим. Чунки мен улар айтган шартни бажара олмасдим. Илондан қўрқаман, қўрқмаган тақдирда ҳам уни тута олмайман. Демак, катталарга қўшилишимга ҳали вақт бор. Эртасига улар ёнига эмас, ўзимнинг ҳар доимги жойимга бордим.\nЯна ўша-ўша манзара. Келганимдан бери сувдан чиққаним йўқ. Лекин ҳалигача мириқиб чўмила олмадим. Чунки тиззадан келадиган сувда мириқиб чўмилиш қаёқда? Фақат сувни шалоплатиб, кечиб юриш мумкин. Бунинг устига, бир кечиб келсанг, лойқаланганидан таги кўринмай қолади. Аммо, энг ёмони, ўзи уч-тўрт метр келадиган ерга болаларнинг энди оёғи чиққанидан тортиб, тўртинчи синфгача бўлганларнинг ҳаммаси келиб олади. Бундай пайтда тикка турсанг, сиғмайдиган кўлмакда бор-йўғи кечиб юрасан. Тушгача бир мартагина сувга тушиб келиб, бошқа вақтимни соҳилдаги тупроқда чўзилиб ўтказдим. Иссиқ элитиб, уйқуга кетдим. Бехос уйқумни бир неча боланинг бақириб йиғлаган овози бузди. Қарасам, уч ёшлардаги икки боланинг бири нариги томонга қараб "Ойижон!”, иккинчиси унга тескари қараб "Дадажон!” деб йиғларди. Атрофда эса қип-яланғоч болалар ўзларича уларни овутиш билан овора. Доим шундай, бу ер ёш болаларники бўлгани учун ҳаммаси яланғоч чўмилишади. Уларга «Жим бўл!» дейиш бефойда. Қайтага баттар қилишади. Қулоқларимни беркитиб, эътибор бермасликка уриндим. Ўн иккига кирган бўлсам ҳам, ҳалигача шу чурвақалар билан ўралашиб юрганим алам қилди. Аммо Раҳим аканинг Отажонга қилган муомаласини эслаганим сайин катталар олдига боришга иккиланардим. Нима қилиш керак? Юрагим уларга тортарди. Ахир Раҳим акадан калтак ейишга Отажоннинг ўзи сабабчи-ку. Ўғрилик қилиб юрган экан. Мен бундай қилмайман. Демак, борсам бўлади. Ўйлаб-ўйлаб, ахийри катта болаларнинг олдига йўл олдим.\n— Ие, ие, келдингми? Сени илондан қўрқиб, қуённинг расмини чизди, деб ўйловдим.\nРаҳим аканинг гапидан ҳамма гуриллаб кулиб юборди. Қизариб кетганимни сездирмаслик учун ерга қарадим. Раҳим ака ўнинчи синфни тамомлаган бўлса ҳам, ўзидан катта болалар ундан қўрқади. Шунинг учун бирор нотўғри гап айтиб қўймаслик учун жим юрдим.\n— Майли, илон ушлаб, оқсоқнинг бўйнига иламан, — дедим юрагимни ҳовучлаб.\n— Йўқ, шарт ўзгарди. Энди илон қувлашингга ҳожат йўқ.\nМен ҳайрон бўлиб қарадим. Лекин Раҳим ака ҳазиллашмаётган эди. Унинг юзи жиддий, бамайлихотир сигаретини тутатарди. Тўсатдан қўлидаги гугуртни менга узатди.\n— Қулмат оқсоқнинг уйи ёнидаги янтоқ ғарамини ёқасан. Боғига мева ейишга тушганимизда, оёққа киряпти. Қўрқма, набираси уйда эмас, ҳеч ким кўрмайди.\n"Ахир менга ёмонлик қилмаган одам бўлса, оқсоқ бўлса, нима қилибди? Урушда ўқ теккан-да. Катталар бунақа шартларни қаёққдан топишар экан-а?” деб ўйланиб турганимда, Раҳим ака беҳафсала қўл силтади:\n— Ўзи қушдек юрагинг бор экан, бизга қўшиламан деб нима қилардинг?\nБу гап жон-жонимдан ўтиб кетди. Қўлидан гугуртни юлиб олдим ва чолнинг уйига қараб юрдим. Мен алам ва шиддат билан борардим. Анҳорнинг саёз ва ахлат тўпланиб қолган жойида Отажонни кўрдим. У балиқ тутишга уриниб ётарди. Ҳолдан тойгани, чарчаганидан терлаб кетаётгани шундоқ билиниб турибди. Аммо қирғоқдаги кичкина пақирчада икки-учта кўрсаткич бармоқдай келадиган балиқчалардан бошқа ҳеч нарса йўқ эди. Унга раҳмим келди. Бундай бўлишига мен айбдорман. У мени кўрмади. Фақат хаёлимда ундан кечиришини сўрадим.\n— Озгина сабр қил, мен катталарга қўшилиб олай. Ҳар куни бобонгга ўзим балиқ тутиб бераман. Кўп есалар, кўзлари яхши кўради, — дея пичирладим ўзимга-ўзим.\nКун жуда иссиқ, қуёш бошимни аёвсиз куйдирарди. Секин юриб, Қулмат оқсоқнинг чолдевор уйига яқинлашдим. Уй атрофига, боққа синчиклаб қарадим. Чол кўринмади. Паналаб янтоқ уюми орқасига ўтдим. Гугурт чақиб, секин туташтирдим. Лекин олов кутганимдан тезроқ ёнди. Офтобда тиканлар ич-ичигача қуриб кетганидан фақат битта учқунни кутиб турганга ўхшарди. Орадан кўп ўтгани йўқ. Бутун тўдани олов қамраб кетди. Ёнида туриб терга пишиб кетганимдан нарироққа, дарахтлар соясига ўтдим. Негадир оловнинг чарс-чурси, гуриллаган овози баланд эшитилса ҳам, чолдан дарак йўқ эди. Иш силлиқ бўлганидан хурсанд бўлиб, ортимга қайта бошладим. Катта гулхандан анча узоқлашиб кетдим. Аммо олов пасайиши ўрнига баттар алангаланганини сездим. Чунки ортимда кучли чарсиллаш ва иссиқ тафтини ҳис қилдим. Юрагимни ҳовучлаб ортимга қарадим.\nБўлиши мумкин эмас. Ёнаётган янтоқ уюмининг олови чолнинг уйига ҳам туташган экан. Томи, эшик-деразаларининг роми қуриб қолганидан уй бир зумда олов ичида қолди. Мен нима қилишимни билмасдим.\n"Чол уйида бўлса-я?..” деган даҳшатли фикр хаёлимдан ўтди. Ҳатто олов комига кириб, уни қутқармоқчи ҳам бўлдим. Бироқ тутуни кўкка ўрлаб ёнаётган уйини кўрган чол боғнинг ичидан югуриб чиқди. Менга кафтини пешонасига соя қилиб қаради-да, уйи томонга юриб кетди. Мен қўрққанимдан ортимга қарамай югурдим. Чол эса челак кўтарганча ортимдан мункиллаб югурди. Ҳеч қачон қариядан бунчалик қўрқмаган эдим. Кўприккача улгуролмадим. Анҳордан сузиб ўтишга тўғри келди. Жуда шошиб сузардим. Қўрққанимдан анҳорнинг чуқур жойига кирганимни билмабман. Сув оқизиб кета бошлади. Қанча ҳаракат қилмайин, ўзимни ўнглай олмадим. Оқим бутунлай измига солиб олганди. Фақат сув бетига бир қалқиб нафас олганимни эслайман. Кейин сув остида қолдим. Ҳушимга келганимда, кимдир мени оқим ичидан тортиб олиб чиқарди. Бу Қулмат бобо эди. У киши қари бўлишига қарамай, мени қутқариш учун сувга сакраган экан. Қўлларимдан тортиб соҳилгача қийналиб сузди. Мен ўшанда анҳорнинг бу ердаги шиддатли тўлқинларини енгган одамни биринчи марта кўрганман. Қулмат оқсоқ мени соҳилга олиб чиқиб, орқамга қоқди. Ютган сувларимни чиқариб ташлашга мажбур қилди. Ўзимга келганимни билгач, ҳолсизланиб ерга чўзилди.\n— Болам, нега мендан қўрқиб қочасан? Мен сенга нима ёмонлик қиламан? Сенинг изингданмас, анҳордан сув олгани бораётган эдим. Эҳтиёт бўлмайсанми? Яхшиям, вақтида бориб қолдим, — деди у беҳол пичирлаб.\nУ шунчалар самимий гапирдики, ўша пайтда нималарни ҳис қилганимни айтиб беролмайман. Чол туртиниб-суртиниб уйи томонга қараб юрди. Мен ҳам эргашдим. Қулмат бобо сувга тушган пайтда кўзойнагини йўқотган экан, уйидан эса оловдан қорайиб, сўппайган деворлар қолганди.\nБу воқеадан кейин Қулмат бобо ётиб қолди. Яқин қариндошларидан бири уни олиб кетди. Қишлоқдагилардан эшитишимча, бобонинг кўзлари умуман кўрмай қолган эмиш. Ҳозир унинг боғи эгасиз, ўт-ўланлар босиб кетган. Уйининг вайроналари узоқдан қарғиш урган, хунук култепаларга ўхшаб кўринади. У ерга ҳар қараганимда, бу менинг гуноҳим эканини билиб, ич-ичимдан эзилиб ўтаман.\nОтажоннинг ҳар кун анҳорнинг саёз жойида балиқ тутиб юрганини кўраман. Унга кўпинча ёрдамлашаман. Аммо иккаламиз ҳам нўноқ балиқчимиз. Кунига тўрт-бешта майда-чуйда балиқчалардан бошқа ҳеч вақо тутолмаймиз. Бечора бола, бобоси кўпроқ балиқ еса тузалиб, кўзлари кўра бошлашига ишонади. Ҳали гўдак-да. Унга раҳмим келиб, ҳақиқатни айтай дейман-у, лекин унинг ҳаётдаги биргина илинжи, ёлғиз ишончидан ҳам айиргим келмади. Вақти келиб, тушуниб олар.\nЭрталаб уйдан онам шошилиб чиқиб кетаётган экан. Мен қаерга бораётганини сўрадим.\n— Азага кетяпман. Қулмат бобонинг набираси ўлиб қолибди.\nБошим тарс ёрилиб кетгандай бўлди.\n— А-а?! — дедим онамнинг қўлларидан силкиб. — Нега, нимага ўлади?!\nОнам менга ҳайрон бўлиб қараб қўйди.\n— Жин чалдими сени, болам? Туннелга чўмилгани кирганмиш. Шукурки, тириги бўлмасаям, ўлиги чиқибди ўша ердан. Тавба, одамларга ҳам ҳайрон қоласан. Ёш бола анҳорда сандироқлаб нима қилади? Ўзи эси сал кирди-чиқдироқ эди шу бола. Бобосига ўхшаган-да.\nОнам ўзига-ўзи ғудраниб, кўчага чиқиб кетди. Мен бошимни чангаллаб, ерга чўккаладим. Ич-ичимдан чидаб бўлмас даражада изтиробли оғриқ туйдим. Чунки фақатгина мен биламан Отажоннинг нега Қора ғорга кирганини. У энг катта балиқни тутиб, бобосини даволамоқчи эди.


Ғузорда 4 ёшли бола номаълум касалликдан вафот этгани хабар қилинди\nҚашқадарё вилояти Ғузор туманида 4 ёшли бола номаълум касалликдан вафот этгани хабар қилинди. Соғлиқни сақлаш вазирлиги ҳолат юзасидан муносабат билдирди.\nКелтирилишича, туманда 4 ёшли бола номаълум касалликдан вафот этгани, айни пайтда унинг 6 ёшли оила аъзоси ҳам оғир аҳволда жонлантириш бўлимида ётгани, шифокорлар уларга ташхис қўя олишмагани ҳақида ижтимоий тармоқларда хабарлар тарқалган.\nМазкур ҳолатни ўрганиш ва вазиятга аниқлик киритиш мақсадида Соғлиқни сақлаш вазирлиги томонидан малакали профессор-шифокорлардан иборат маxсус тиббий бригада тузилиб, зудлик билан Ғузор туманига юборилган.\n«Соғлиқни сақлаш вазирлиги бу ҳолатни ўз назоратига олган. Ўрганиш натижалари ҳақида батафсил маълумот берилади», дейилади хабарда.\nКиритилди: 23:20 23.06.2022. Ўқилди: 3506 марта. Фикрлар сони: 0 та.


Тошкентнинг Бектемир ва Яшнобод туманлари ҳокимлари лавозимларидан озод қилинди – Газета.uz\nШоҳрух Мамажонов (марказда) президентнинг Бектемир вилояти фаоллари билан учрашувида.\nТошкентнинг Бектемир ва Яшнобод туманлари ҳокимлари лавозимларидан озод қилинди\nТошкентнинг Бектемир тумани сектор раҳбарлари, жумладан, ҳоким Шоҳрух Мамажонов лавозимидан озод қилинди. Президент туманга ташрифи вақтида улар фаолиятини қониқарсиз деб баҳолади. Яшнобод тумани ҳокими Хожиакбар Тиллашайхов ҳам лавозимини тарк этди.\n24 август 2020, 14:48 Сиёсат\nТошкентнинг Бектемир тумани ҳокими Шоҳрух Бахтиёров Мамажонов лавозимидан озод қилинди. Сектор раҳбарлари — прокурор, ички ишлар бўлими бошлиғи ва давлат солиқ инспекцияси бошлиғи ҳам лавозимларини тарк этди, дея хабар қилди «Газета.uz»нинг ҳукуматдаги ахборот манбаси.\nШохруҳ Мамажонов Бектемир туманида 2018 йил июлдан буён раҳбарлик қилиб келаётган эди.\nБундан ташқари, «Газета.uz»нинг ҳукуматдаги икки ахборот манбаси маълумотларига кўра, 2018 йил июлдан буён Яшнобод тумани ҳокими лавозимида ишлаб келаётган Хожиакбар Камолиддинович Тиллашайхов ҳам вазифасидан четлаштирилди.\nЯқин вақтларда Тошкентнинг Сергели, Яшнобод ва Бектемир туманларига янги ҳокимлар тайинланиши кутилмоқда.


Қозоғистон мактабларида биринчи чоракнинг барчаси масофавий ўқитилади\nҚозоғистонлик ўқувчилар янги ўқув йилининг камида биринчи чорагида масофавий ўқишни давом эттирадилар, ўқитувчиларнинг маоши оширилиши кўзда тутилмаган.\nInstagram жонли эфиридаги интервьюсида Қозоғистон фан ва таълим вазири Асхат Аймагамбетов шундай баёнот берди. Унга кўра, иккинчи чорак бўйича қарор унинг муассасида йўқ ва буни мамлакатдаги “эпидемиологик вазият” ҳал қилади. Шу билан бирга амалдорнинг хабар беришича, “иккинчи ва учинчи чораклар”га услубий қўлланма ва дарсликлар тайёрлаш бўйича ишлар олиб борилмоқда.\nВазирнинг айтишича, бир неча истиснолар бўлади — жумладан, “олис қишлоқ аҳоли пунктларидаги кичик мактаблар” ва бошланғич синфлар ўқувчилари учун. Улар анъанавий шаклда ўқишлари мумкин, бунинг учун Аймагамбетовнинг сўзларига кўра, ота-оналар “тегишли ариза” ёзишлари керак.\nТаълим вазирининг айтишича, бундай болалар учун навбатчи синфлар – навбатма-навбат 10-15 нафардан ўқийдиган “кичик сиғимли” синфалар ташкил этилади. Шу билан бир вақтда вазирнинг айтишича, ҳатто бу ҳолда ҳам штат шакли чекланади — масалан, ёзишга, ўқишга ва математикани ўргатувчи штатлар бўлади холос. Қатор машғулотлар — амалдор инглиз тилини мисол сифатида келтиради — барибир масофавий ўтказилади.\nАнъанавий линейкалар бекор қилинади, мактабларга “янги йилгача” оммавий тадбирларни ўтказмаслик тавсия қилинади. Вазирга кўра, эпидемиологик вазият яхшиланган тақдирда штат шаклига қайтиш босқичма-босқич бз беради: бошланғис синфлар, сўнгра бешинчи синфлар, сўнгра олтинчидан ўн биринчи синфгача бўлганлар.\nАйни пайтда Аймагамбетов ўтган ўқув йилининг сўнгги тўртинчи чоргаида масофавий таълим вақтида оммавий тартибда кўзга ташланган техник муаммолар сақланиб қолаётганини тан олди, уларни “босқичма-босқич” ҳал қилиш кераклигини қўшимча қилди.\nМасофавий таълимга ўтилиши муносабати билан келиб чиққан қўшимча оғирлик ошиши билан педагогларнинг иш ҳақи оширилишига оид саволга вазир жорий йилда бунинг имконсизлигини айтди. Бунинг ўрнига у “январ”да 25 фоизли оширишни, сентябрдан ўқитувчиларга “янги тўловлар”ни амалга оширишга ваъда берди. Айнан қайсилар, вазир айтмади. Шу билан бирга педагогларга тушадиган оғирликни у “улкан” деб атадди ва келаси йилнинг бошланишига “кам вақт қолганини” қўшимча қилди.\nБоз устига, амалдорга кўра, мамлакатда “масофавий таълимни баҳона қилиб” “айрим доиралар”нинг ўқитувчиларни пули сақланмаган ҳолда таътилга чиқариш ва уларнинг маошларини камайтириш уринишлари юз берди, аммо вазирлик бунга йўл қўймасликка эришди.\nҚозоғистонлик мактаб ўқувчилари ва талабалари мамлакатда коронавирус пандемияси саҳнида фавқулодда ҳолат режими ва карантин чоралари жорий этилиши муносабати билан ўтган ўқув йилининг охирги чорагани бутунлай масофавий ўқишди.\nУшбу давр оралиғида интернет қуввати ва қамрови билан боғлиқ миқёсли муаммолар пайдо бўлди, мактабларнирнг техник жиҳозланмаганлиги, бундай тартибда ишлаш учун ўқитувчи ва ўқувчиларда кўникмалар йўқлиги аён бўлди. Кўплаб ота-оналар болаларда онлайн ўқишга керакли техника йўқлигидан, уларнинг ўзлари эса таълим жапраёнида фарзандларига ёрдам бериш ҳолатида эмаслигидан шикоят қилишди.


Сўғдда мардикор қизлар кўпаймоқда\nМардикор қизларнинг айтишларича, уларни ёз мавсумида асосан дала ишларига ёллайдилар.\nТожикистонлик ҳуқуқ ҳимоячилари мардикор аёллар ўртасида балоғат ёшига етмаган қизлар кўпайиб бораётганидан ва улар кўпинча оғир ишларга жалб қилинаётганидан ташвиш билдирмоқдалар.\nСўғд вилояти Бобожон Ғафуров туманига қарашли Ёва қишлоғидаги хотин-қизлар мардикор бозори сўнгги пайтларда гавжумлашиб қолди. Мардикорларнинг асосий қисмини балоғат ёшига етмаган, 12-14 ёшдаги қизлар ташкил этади. 15 ёшга энди қадам қўйган Гулчеҳра уч йилдан буён шу мардикор бозорига келар экан.\n- Қарийб бир ой таътил, бошқа иш йўқ, бу ерда эса ҳам вақт ўтади, ҳам пул ишлайман. Ёзги таътилда ҳам ҳар куни шу ердаман. Турли ишларни бажаришга тўғри келади - кир ювиш, бола қараш. Шароит шунга мажбур қилаяпти. Оилавий аҳволимиз оғир, дейди Гулчеҳра.\nСуҳбатдошимизнинг айтишича, кўпинча у уйга кеч келади. Айниқса ёз мавсумида 13-14 соат меҳнат қилишга тўғри келади. Гулчеҳра асосан дехқончилик хўжаликларида ишлайди.\nНавбатдаги суҳбатдошим ўзини Назира деб таништирди. У саккизинчи синфда ўқир экан.\n- Ёз пайтида бизни асосан дала ишларига ёллашади. Саҳар еттидан кеч еттигача жазирама иссиқда ишлаймиз. Қиш мавсумида кўпроқ кичик корхоналарга ёллашади. Уйда ётиб қолган касалларга қараймиз ва ҳоказо ишлар. Тоқат қилишга мажбурмиз, пул ишлашимиз керак, дейди Назира.\n“Мардикор қизлар бир ойда қанча пул топади?” деб сўраймиз суҳбатдошларимиздан.\n- Шундай кунлар бўладики, ёшим кичик бўлгани сабабли ҳеч ким ишга ёлламайди. Ёлловчилар ёши катта бўлган аёлларни олиб кетишади. Агар омадимиз юришиб қолса, бир ойда 20 кун ишлаб қоламиз. Бир ойда 60-70 сомоний (қарийб 20 АҚШ доллари – таҳр.) миқдорида пул топамиз. Ёлловчилар ёшларга бундан ортиқ пул беришмайди, дейди Гулчеҳра.\nСўғд вилоят Хотин-қизлар қўмитаси вакили Раъно Бобоеванинг айтишича, қизларнинг оғир меҳнатга жалб қилинишида ота-оналарнинг айби бор.\n- Ёш қизчаларнинг бундай оғир меҳнат килишлари ва умуман меҳнатга жалб қилиниши жиноятдир. Ахир бу меҳнат келажакда оғир оқибатларга олиб келади, қизларнинг соғлигига салбий таъсир қилади. Қизлар балоғат ёшига етгач, оила қуриши керак. Бироқ улар ҳозирнинг ўзидаёқ майиб бўлишади. Бугун ёшлар ўртасида камқонлик, сил касаллиги, ревматизм каби хасталиклар кенг тарқалган, дейди Раъно Бобоева.\nТожикистон конунчилигида болалар меҳнатидан фойдаланиш таъқиқланган. Шунга қарамай, мамлакатда балоғат ёшига етмаган болаларни оғир меҳнатга жалб қилиш давом этмоқда. Қонунчилик аслида болалар ҳуқуқларини ҳимоя қилади, лекин ана шу қонунлар ишламайди. Маҳаллий кузатувчиларнинг айтишларича, қонун ишламаганидан ва бу қонун ишлашини назорат қиладиган тузилмалар бўлмаганидан кейин болалар меҳнатидан фойдаланиш давом этаверади, жиноятчилик ҳам кўпаяверади.\n- Тожикистон аҳолисининг жуда кўп қисми оила тебратиш, тирикчилик дея бошқа ўлкаларга мардикорликка кетмоқда. Оқибатда уларнинг фарзандлари қаровсиз қолмоқда. Болаларки қаровсиз қолди, бирор иш билан машғул бўлади. Айтайлик, фойдали, онгли меҳнат билан шуғулланса, яхши. Лекин уларнинг аксарият қисми оғир меҳнатга жалб қилинади, қулдек ишлатилади. Бошқа томондан эса уларни бунга иқтисодий танглик мажбур қилмоқда. Хуллас, бош сабаб - ўша бутун фожеамизни ўзида акс эттириб турган нарса ҳам мана шу иқтисодий танглик, дейди таҳлилчи Абдурасул Мамадалиев .


Германиядаги “КНАУФ” компаниясининг директори Манфред Грундке юртимиз аҳлини ушбу муборак сана билан табриклар экан, қуйидаги фикр- мулоҳазаларини баён этди:\n— Ўзбекистон давлат мустақиллигига эришган куннинг 24 йиллик байрамини нишонлашга қизғин ҳозирлик кўрмоқда. Мамлакатингиз тарихан қисқа даврда барча соҳаларда улкан ютуқларни қўлга киритди. Чу ўринда алоҳида фахр билан айтишни истар эдимки, мана кўп йиллардан буён бошқа немис компаниялари қаторида “КНАУФ” ҳам Ўзбекистонда муваффақият билан фаолият юритаётир. Биз ўзаро ҳамкорлигимиз натижаларидан жуда мамнунмиз. Ўзбекистондаги фаолиятимиздан орттирган тажрибамиз шуни кўрсатмоқдаки, республика катта иқтисодий салоҳиятга эгадир. Шу жумладан, сармоявий соҳада ҳам. Ҳозирги пайтда компаниямизнинг Ўзбекистон бозоридаги ишлаб чиқариш фаолиятини кенгайтириш юзасидан ўзбек ҳамкорларимиз билан музокаралар олиб бормоқдамиз. Ишончим комилки, бугунги кунда амал қилаётган ва келажакда ҳаётга татбиқ этиладиган қўшма лойиҳаларимиз ҳам узоқ муддатли ва ўзаро манфаатли бўлади.\nЧуни ҳам таъкидлаш ўринлики, “КНАУФ” жорий йилнинг февралида таъсис этилган Германия — Ўзбекистон ишбилармонлик кенгашининг аъзоларидан бири ҳисобланади. Мамлакатларимиз ўртасидаги савдо-иқтисодий ва сармоявий ҳамкорликни янада фаоллаштириш учун кўмаклашишга хизмат қиладиган мазкур кенгаш ўз вақтида тузилди, деб ҳисоблайман. Умид қиламанки, Германия — Ўзбекистон ишбилармонлик кенгаши фаолияти доирасида ҳамда ўзбек шерикларимиз билан икки томонлама музокаралар воситасида Ўзбекистонда немис бизнеси иштирокини кенгайтириш учун муҳим бўлган барча масалаларни ҳал этамиз. Шуниси ҳам қувонарлики, Ўзбекистонда аҳоли фаровонлиги даражасини юксалтириш ва барқарор ривожланишни таъминлашга йўналтирилган кенг қамровли демократик ўзгаришлар рўй бераяпти. 2015 йил Ўзбекистонда “Кексаларни эъзозлаш йили” деб эълон қилингани мамлакат раҳбариятининг ижтимоий йўналтирилган бозор иқтисодиёти барпо этиш тамойилларига содиқ эканлигидан далолатдир. Билим ва тажрибалар авлодлардан-авлодларга ўтишига алоҳида эътибор қаратилмоқдаки, бу, дарҳақиқат, юқори малакали мутахассислар тайёрлаш учун жуда зарур бўлгани баробарида, келажакда қўлга киритилажак муваффақиятларнинг гарови ҳам ҳисобланади. Ушбу имкониятдан фойдаланиб, “КНАУФ” компанияси жамоасининг барча аъзолари ҳамда ўз номимдан Ўзбекистон халқини Мустақилликнинг 24 йиллик байрами билан самимий муборакбод этаман. Ўзбекистонда тинчлик, фаровонлик ва гуллаб-яшнаш барқарор бўлишини тилайман.


Америкалик олимлар сайёрада ҳаётнинг пайдо бўлиши санаси яна 300 млн йилга қадимийлаштиришди\n12:17 / 20.10.2015\nЕр сайёрасида ҳаёт илгари тахмин қилинганидан 300 млн йилга олдинроқ пайдо бўлгани эҳтимолдан ҳоли эмас. Бундай хулоса Лос-Анжелесдаги Калифорния университети профессори Марк Харрисон бошчилигидаги тадқиқот гуруҳи томонидан NBC телеканали эфирида айтиб ўтилди.\n“Энг янги тадқиқотлар шуни кўрсатмоқдаки, тирик организмлар сайёрамизда 4.1 млрд йил аввал бор эди, - дейилда каналда. – Бу биологик организмлар туғилишининг илгариги датировкасидан 300 млн йилга қадимийроқдир”.\nКутилмаган кашфиёт олимлар томонидан Ғарбий Австралияда топилган энг қадимий циркон кристалларини ўрганиш жараёнида амалга оширилди. Аниқланган углерод зоналари, Харрисоннинг таъкидлашича, бир пайтлар мавжуд бўлган биологик организмлар ҳаётий фаолиятининг натижаларидир.\nБиологик организмларнинг шу пайтгача энг қадимий деб ҳисобланган излари Грендландиянинг жануби-ғарбида топилган эди.


Самарқанд вилоятига 1 трлн. сўмдан ортиқ маблағ инвестиция қилинди / Ўзбекистон янгиликлари, энг сўнгги хабарлар\nСамарқанд вилоятига 1 трлн. сўмдан ортиқ маблағ инвестиция қилинди\n26 сентябр 2013, 10:02 1302 кўрилди\nЯнги устувор лойиҳаларни амалга оширишга қаратилган инвестициялар ҳажми 1 трлн. сўмдан ошиб кетди. Бу ўтган йилнинг шу даврига нисбатан 28,6 фоизга кўп демакдир.\nСамарқанд вилояти ялпи ҳудудий маҳсулот ҳажми 10,6 фоизни ташкил қилди.\n«Туркистон-пресс» ахборот агентлигининг маълум қилишича, жорий йилнинг биринчи яримйиллигида агросаноат тармоғидаги ўсиш суръатлари 6,6 фоизни, қурилиш соҳасида — 10,1 фоизни, чакана товар айланмаси — 16,2 фоизни, пуллик хизмат кўрсатиш — 14,7 фоизга ўсган.


Халқ таълими вазири Ўзбекистонда мактаб битирувчиларининг 6 йиллик баҳолари ОТМга кириш имтиҳонида инобатга олинишини маълум қилди.\nТОШКЕНТ, 25 окт — Sputnik. Ўзбекистонда мактаб битирувчиларининг 6 йиллик баҳолари ОТМга кириш имтиҳонида инобатга олинади. Бу ҳақда халқ таълими вазири Шерзод Шерматов АОКАдаги матбуот анжуманида маълум қилди.\nШерматовнинг таъкидлашича, бу президент топшириғи ва фармон лойиҳасида ўз аксини топади.\n“Ўқувчи мактабда 11 йил ўқияпти, лекин тақдири бир кунда ҳал бўляпти. Балки, ўша куни касал бўлгандир, балки яхши ухламагандир. Шу боис Президентимиз бу бўйича топшириқ берганлар, ўқувчиларнинг мактабда олган баҳолари, яъни охирги олти йиллик натижалари инобатга олинади”, — вазир.


Одатда Ғарб деганда Европа ёхуд Американи тушунамиз. Аслида шарқ, ғарб, шимол, жануб тушунчалари ҳам нисбий эканини баъзан унутиб қўямиз. Биз ғарб деб атайдиган Американинг ғарбий қирғоқлари «Кунчиқар мамлакат» номини олган Япония учун шарқ ҳисобланиши Альберт Эйнштейннинг нисбийлик назариясини яна бир карра ёдга солади. Американинг Тинч океанига уланиб кетган Сан-Франциско қўлтиғида туриб, уммоннинг поёнсиз кенгликларига тикиларканман, беихтиёр шу фикрлар хаёлимдан ўтди.\n...Мен Сан-Францискони киноларда кўрганман, у ҳақида китобларда ўқиганман (Америка ёзувчиси Жек Лондон ҳам шу ерда таваллуд топган). Айни дамда ортимда ана шу улкан шаҳар турганини тасаввуримга сиғдиролмайман. Қаршимда эса кўрфазнинг икки соҳилини бирлаштирган узун пўлат кўприк. Дарвоқе, Америка Қўшма Штатлари бўйлаб ташкил қилинган медиа-тур дастури бўйича сўнгги манзил – Сан-Францискога айнан мана шу – Бэй-бриж кўприги орқали кириб келдик.\nОкленд ва Сан-Франциско шаҳарларини боғлаб турадиган Бэй-брижнинг умумий узунлиги 7200 метрни ташкил қилади ва ўз меъморий ечимига кўра, дунёдаги энг гўзал ҳамда йирик осма кўприклар қаторида туради. Кўприкнинг нариги томонида Калифорниянинг йирик шаҳарларидан яна бири Окленд жойлашган. Ҳар куни бу кўприк орқали ўн минглаб машиналар ўтиб қайтади.\nХудди шу ердан – соҳилдан сайёҳларни кўрфаз бўйлаб сайр қилдиришга мўлжалланган паромлар қатнайди. Паром ёрдамида кўрфаз оралаб шаҳардаги иккинчи кўприк – Golden Gateга қадар сузиб бориш мумкин. Америкада ҳеч нарсага навбат кутилмайди, деганлар янглишади. Биз ана шундай паромларнинг бирига чипта олиш учун анча навбат кутдик. Лекин навбатда турган турнақатор одамларнинг охири кўринмасди. Охири сабримиз чидамай, ортга қайтдик. Ҳарқалай, кўрфазни соҳилда туриб ҳам томоша қилиш мумкин-ку.\nҚаршимизда кўрфаз, ортимизда эса ҳар йили миллионлаб сайёҳларга қучоқ очадиган машҳур шаҳар! Дарвоқе, Сан-Франциско шаҳри АҚШнинг катталиги бўйича 13-шаҳри ҳисобланади. Айни пайтда бу ерда 883 минг нафардан ортиқ аҳоли истиқомат қилади (негадир мен кўпроқ бўлса керак деб ўйларканман).\nАвлиё франциск шарафига\nИкки ярим аср муқаддам бу ерда Америка ҳинду қабилаларидан бири – олонлар истиқомат қилишган. Бу ерга илк бор испан истилочилари 1776 йилда кириб келган ва яқин орадаги оролда илк манзилгоҳлари (Буэно Йерба)ни қуришган. Кейинчалик испанлар оролдан материк томонга ҳам ўтиб, ўз ҳудудларини кенгайтира бошлашган.\nОрол 1821 йилгача Испанияга, сўнг то 1848 йилгача Мексикага қарашли бўлган. Америка–Мексика урушидан кейин бутун Калифорния ҳудуди АҚШ ихтиёрига ўтади ва ўша даврлардан бошлаб авлиё Франциск шарафига Сан-Франциско номини олади. Бироқ шаҳарда ҳозирга қадар испан тили иккинчи тил саналади. Кўчаларда, жамоат жойларида ҳар икки тилдаги эълонларни кўриш мумкин.\n1906 йилда юз берган кучли табиий офатлар шаҳарга ҳалокатли таъсир кўрсатади. 7,7 магнитудали зилзила ортидан соҳил бўйидаги шаҳар кучли сув тошқини остида қолади. Кутилмаганда келиб чиққан ёнғин шаҳарнинг катта қисмини култепага айлантиради. Шаҳарнинг қайта қад ростлаши учун йиллар керак бўлди. Бугун эса Сан-Франциско дунёнинг энг гўзал ва жозибадор шаҳарларидан биридир.\nСан-Франциско ўзининг нисбатан салқин иқлими билан бошқа шаҳарлардан фарқ қилади. Ҳатто Аризонада ёз чилласида нафас олиш қийин бўлиб турган бир пайтда кечки пайт Сан-Франциско кўчаларида қалинроқ кийинмасангиз, совқотишингиз ҳеч гап эмас. Бир пайтлар Марк Твен ҳазиллашиб: «Мен умримдаги энг қаҳратон қишни Сан-Францискода, ёз ойларида кўрганман», деган эди.\n«Олтин дарвоза» остонасида\nХуллас, Бэй-бриждан «Олтин дарвоза»гача паромда сузиб бориш насиб этмади. Шаҳарнинг энг хушманзара масканларидан бўлган бу ҳудудга қуруқлик орқали – таксида боришга қарор қилдик. Шаҳардаги тирбандлик сабаб 10–12 чақиримлик масофани бир соатдан кўпроқ вақт давомида босиб ўтишга тўғри келди.\nСоҳилбўйига яқинлашган чоғда йўлнинг икки томонини эгаллаган ям-яшил тепаликлар, яшил ўрмонлар кўзга ташланади. Ниҳоят, «Олтин дарвоза» (The Golden Gate Park) томошабоғига кириб бордик. Томошабоғ –сайёҳлар ва шаҳарликларнинг энг севимли маскани. Баланд тепаликлардан туриб Тинч океанининг муҳташам манзараларини кузатиш кишига айрича завқ беради.\nТомошабоғ шаҳарнинг океанга туташ Крисси-фильд водийсида жойлашган. Ўтган аср бошларида бу ерда ҳарбий аэродром қурилган. Биринчи жаҳон уруши даврида бу аэродром муҳим стратегик вазифаларни бажарган. 1919 йилда АҚШ Ҳарбий ҳаво кучлари майори Дана Крисси ҳарбий самолётда Солт-Лейк Сити аэродромида учиш-қўниш машқларини бажараётиб, ҳалокатга учрайди. Марҳум майорнинг номини абадийлаштириш мақсадида бу ҳудудга Крисси филд (Крисси даласи) номи берилади. 1976 йилда ҳарбий аэродром ёпилади. 1994 йилда эса «Олтин дарвоза» томошабоғи кенг омма учун очиқ деб эълон қилинади.\nКрисси фильд ям-яшил далалар, мовий денгиз билан туташган ҳудуд. Олисдан шиддат билан ёпирилиб келаётган асов тўлқинлар худди бир муддат тин олмоқчидек ўзини заминнинг яшил кўрпаси устига ташлайди-ю, ниманидир унутгандек яна сирғалганча ортга қайтади. Майсазорда дам олиш кунини ўтказиш учун келган кўплаб оилаларни кўриш мумкин. Калифорнияда 70 дан ортиқ миллат ва элат вакиллари яшайди. Шу боис қулоққа турфа тиллардаги хитоблар чалинади. Беихтиёр дайди шаббодалар қаердандир янги пишаётган кабоб ҳидини димоққа уради. Ана, сал нарироқда эронлик йигит қўрага терилган кабобларни газета билан елпияпти. Ўн-атрофида болалари чопқиллаб юрибди. Ундан сал нарироқда хитойлик ёш келин-куёв қўлтиқлашиб, сокин сайр қилишади. Зум ўтмай, ёнимиздан малласоч қиз телефонда ким биландир русча гаплашиб ўтиб кетди. Очиқ денгиз соҳилида қирмизи сари кийган ҳинд аёли кафтини пешонасига тираб, яқин атрофда чўмилаётган болаларини хавотир билан кузатарди.


“Оила даврасида” газетаси (08.09.2016) бугунги Ўзбекистоннинг оддий аҳолисини энг кўп ўйлантираётган муаммолардан бири – банк пластик картаси орқали молиявий муомалаларга оид масалаларга эътибор қаратади.\n“Бировнинг пластигидан тўлаш мумкин эмас…ми?” сарлавҳали мақолада Марказий банкнинг мансабдор вакили айрим долзарб саволларга жавоб қайтарган.\nХусусан, “Банкда пластик картадаги пулни нақдлаштириш мумкинми? Қанча миқдорга рухсат берилган ва неча мартагача?” деган саволга Марказий банк вакилининг жавоби кўпчиликка умид уйғотиши мумкин.\n“ЎзР президентнинг 2005 йил 5 августдаги “Банклардаги депозит ҳисобварақлардан нақд пул тўловларини узлуксиз таъминлаш кафолатлари тўғрисида”ги қарорига мувофиқ, банклар аҳоли ва хўжалик юритувчи субъектларга нақд пулни уларнинг депозит ҳисобварақларидаги, шу жумладан, пластик карталаридаги мавжуд маблағи доирасида беради”, дея жавобни қисқа қилган банк вакили.\nАммо газета банк вакилига аслида реал ҳаётда бунинг мутлақо акси эканини негадир эслатмаган ёки эслатишдан фойда йўқ, ҳамма билган нарсани сўрашдан нима фойда, деган истиҳолага борган.\nЧунки Ўзбекистон банклари президентнинг юқорида тилга олинган қарори шартларини шу пайтгача ҳеч қачон бажармаган, бу яқин ўртада бажара олиши ҳам даргумон. Зеро, мамлакатда нақд пулнинг ўта кучли танқислиги кузатилмоқда.\nҲатто пенсионерлар ҳам пластик карточкасидан 100 минг сўмгина нақдлаштириш учун ҳали қуёш бош кўтармасидан банклар олдида сарғайиб ўтираётгани, корхонаю ташкилотлар нақд пулда маош беришга қийналаётгани тўғрисида мустақил нашрларда кўп ёзилмоқда.\nАйни пайтда “учарлар” пластик картадаги маблағни нақдлаштириш учун 15-20 фоизгача ҳақ сўраётгани, тадбиркорлардан эса ҳисоб рақамидаги маблағни нақд олиш учун 30 фоиздан ҳам кўпроқ устама сўралаётгани ҳеч кимга сир эмас.\nЮқорида тилга олганларимиз Ўзбекистон банк соҳаси инқирозда экани, молиявий муносабатлар коррупция билан уйғунлашиб кетганидан далолатдир.\nЛекин ҳозирча “тинчлигимиз ва барқарорлигимизни кўра олмаётган”лар билан курашишга бутун куч-ғайратини сарфлаётган маҳаллий журналистлар бу муаммоларга эътибор қаратаётгани йўқ.\nПластик карта муаммоси “Адолат кўзгуси” газетасида (08.09.2016) ҳам кўтарилган. 87 ёшли пенсионер пенсияси ўз розилигисиз пластик картага ўтказиб берилаётгани, бу эса унга ноқулайлик туғдираётганидан арз қилган.\nГарчи газетада пенсионернинг бу муаммоси ҳал қилингани айтилган бўлса-да, пенсияси мажбурий тарзда пластик карталарга ўтказиб берилаётганидан азият чекаётган пенсионерлар сони жуда кўплигини тахмин қилиш қийин эмас.\nХудди шу газетада Олий Мажлис Қонунчилик палатаси депутати Алишер Қодиров билан суҳбат ҳам эълон қилинган.\nДепутатнинг иддао қилишича, “пахтани тўлалигича қайта ишлаб, дунёнинг турли мамлакатларига юқори сифатли тайёр маҳсулот сифатида сотяпмиз”.\nАлбатта, айримлар пахта соҳасидаги бу “ютуғимиз”дан бехабар қолиб, депутатнинг ёлғонини пайқамаслиги ҳеч гап эмас.\nАслида, маълумотларга кўра, Ўзбекистон ҳатто етиштирган пахтасининг 50 фоизини ҳам қайта ишлайдиган саноатни ҳали ярата олгани йўқ. Бунинг мисоли Тошкентда ҳар йили ўтказиладиган халқаро пахта ярмаркасидир.\nМана шу ярмарка орқали ҳар йили юз минглаб тонна пахта толасини хорижга сотишимиз ҳеч кимга сир эмас-ку?! Ҳар йили бу билан мақтаниб турган бир пайтимизда депутат қаердан олди экан юз фоиз пахтамизни қайта ишлаб, тайёр маҳсулот сифатида сотаётганимизни?!\nСуҳбатнинг яна бир ўрнида депутат шўролар даврига ишора қилиб: “Бизнинг истеъдодли ёшларимиз қор босган далаларда пахта териб юрган бир пайтда собиқ иттифоқнинг айрим давлатларидаги ёшлар фан-техниканинг сўнгги муваффақиятларини ўрганишаётган эди”, деб ёзғиради ва бугунги авлод учун ҳамма “шароитлар” яратилгани билан мақтанади.\nДепутатга атрофга назар ташлашни маслаҳат қилган бўлардик. Айни шу кунларда дунёнинг бошқа давлатларида ёшлар ҳали ҳам фан-техника ютуқларини ўрганаётган бир пайтда ўзбек йигит-қизлари яна пахта даласига қувиляпти.\nМинглаб талабалар, ўқитувчилар, тиббиёт ходимлари, тадбиркорлар вакиллари бугун пахтазорда.\nҲатто “мамлакатимиз қудратининг тимсоли” деб улуғланаётган “шонли армиямиз” ҳам бугун пахтазорларда “дала ўқув машғулотлари”ни ўтказишга сафарбар қилинган.\nГарчи улар қор остида пахта термаётган бўлса-да, уларни яшаш учун оддий шароитлар ҳам бўлмаган чанг-қировли далалар, раҳбарларнинг зулми кутиб тургани шубҳасиз.\ndata-title="Ўзбек пластик картасининг туганмас бош оғриқлари" data-description=""Оила даврасида" газетаси (08.09.2016) бугунги Ўзбекистоннинг оддий аҳолисини энг кўп ўйлантираётган муаммолардан бири - банк пластик картаси орқали молиявий ..." data-image="https://eltuz.com/wp-content/uploads/2016/09/rasm1858.jpg" data-url="https://eltuz.com/kundalik/197101/" data-services="facebook,odnoklassniki,twitter,telegram" data-counter="ig">\nСуриядаги жангларда Россия ёллаган ўзбек шахси очиқланди (видео)\nУкраина хавфсизлик хизмати (УХХ) Россия ҳарбий разведкасининг 206 нафар штатсиз жангариси рўйхатини очиқлади. Улар «Вагнер» дея аталмиш гуруҳ аъзолари ...


Ҳар қандай инқилоб режасини романтиклар тузади, ақидапарастлар амалга оширади, унинг натижасидан эса ярамаслар фойдаланади - Ўзбекистон Янгиликлари\nЎтган йилнинг декабрь ойи бошида Ўзбекистон кичик делегацияси билан биргаликда Олмаотада бўлиб ўтган халқаро конференцияда қатнашдим. Ўзим бу шаҳарда бир неча маротаба бўлганман, бу ерда дўстларим ва бизнес ҳамкорларим яшашади. Ҳамкасбларим эса бу шаҳарда биринчи марта бўлишди.\nОлмаота уларда яхши таассурот қолдирди – ўзининг тарихий жозибасини сақлаб қолган тоза, ям-яшил шаҳар – бу, айниқса, Олмаота марказида сезиларди. Биз, тошкентликларда катта таассурот уйғотган яна бир жиҳат – автомобилни эҳтиёткорона бошқариш, ҳайдовчиларнинг бир-бирига ва пиёдаларга ҳурмати бўлди. Нима учун Ўзбекистондаги йўл ҳаракати билан бу қадар олис фарқ тўғрисида сўраганимизда жарималар “чақадиган” қилиб белгилаб қўйилган деган жавоб олдик, жарималар ошганидан сўнг ҳайдовчилар ҳам ўз ҳайдаш услубини юмшатган.\nМегамаркетлар ҳам кам ҳайратга солишмади, бизникига нисбатан пастроқ нархлардаги чиройли дўконлар.\nЭнди бўлса бу воқеалар….\nБир неча кун ичида шаҳар кўрган талофотларни санаб ўтишнинг маъноси йўқ. Интернет том маънода Қозоғистоннинг иқтисодий пойтахти инфратузилмаси қулаши акс этган видеолар билан тўлиб кетган.\nОлмаотадаги вандализм ва тартибсизликлар ортида қайси ковакдан чиққани номаълум одамлар тургани тўғрисидаги турли-туман ва қарама-қарши маълумотлар ҳам кам эмас.\nНима учун “номаълум одамлар”?\nКим бу “намойишчилар” – деган савол билан мурожаат қилган дўстларим, ҳамкасбларим, бу ёшларнинг кимлиги, қайси вилоятлардан келганлиги ҳақида ҳеч қандай тасаввурга эга эмасликларини айтишди. Мен гаплашганларнинг ҳеч бирининг «норози» оломон орасида танишлари йўқ, уларнинг танишлари ҳам ҳеч кимни танимайди: бу тартибсизликни уюштирганларни, талон-тарож қилганларни, вайрон қилганларни, калтаклаганларни, ўлдирганларни, бошини кесиб ташлаганларни.\nҚозоғистон Президенти Тоқаев эса бу “одамлар” ҳақида: “Тинч намойишчилар” орасида тартибсизликлардан фойда кўрган талончилар ва ўғрилар ҳам бор эди. Қизиғи шундаки, улар орасида қўшни давлатларнинг радикал гуруҳлари вакиллари – мамлакатдан ҳайдалганлар ҳам бор эди”, деди. Эҳтимол шундайдир ҳам.\nБироқ, негадир ҳеч бўлмаганда уларнинг бир қисми ҳам ватанидан қувилган бегоналарга ўхшамади. Шунга қарамай, улар жуда яхши мувофиқлашган ва моҳир ҳаракат қилишди, полиция ва ҳарбийларни осонгина қуролсизлантиришди, ўқотар қуролларни эгаллаб олишди, улардан тўғри фойдаланишни билишади.\nКўплаб гувоҳларнинг маълумотларига кўра, Олмаотада уюшган ва яхши жиҳозланган жиноий гуруҳлар аниқ раҳбарлик ва ҳаракатларни мувофиқлаштириш билан ишлайди. Уларнинг важлари ҳозирча аниқ эмас ва якуний мақсадлар ҳам номаълум.\nАлбатта, қўшни мамлакатдаги ҳодиса узоқ вақт муҳокама қилинади, аниқликлар киритилади, баҳоланади, таҳлил қилинади. Экспертлар, таҳлилчилар, сиёсатшунослар катта ҳажмдаги маълумотларни йиғиб, ўз баҳоларини, прогнозларини билдирадилар, аммо бу бироз кейинроқ содир бўлади.\nАммо, илк юзаки таҳлил ҳозир амалга оширилиши мумкин. Бундан ташқари, Қозоғистондаги воқеаларга билдирилган мунособатлар, жумладан, кўплаб турли далиллар аллақачон тармоқ бўшлиқларини тўлдириб улгурди.\nБиринчи тоифа фикрлар\nНамойишларда чет элликларнинг изларини қидириш – содда нуқтаи назардир. Сўнгги вақтларда жамиятшунослар (социологлар), экспертлар, мутахассислар жамиятдаги кескинлик, Қозоғистон иқтисодиётидаги умидсизлик ва салбий негатив башоратлар ҳақида тинимсиз гапириб, ёзишаётганди.\nГаз нархининг ошиши Қозоғистондек давлатда тасодиф эмаслиги аниқ. Аммо булар чет элликлар эмас. Булар маҳаллий менталитет ва ҳокимият транзити билан боғлиқ мавжуд вазиятдан келиб чиқиб, ўзаро мунособатларини тартибга сола олмаётган маҳаллий элита.\nНазарбоев уруғидан норозилик, кўпчилик қозоғистонликларнинг фикрича, такаббур ва бошқа кланлар билан тўқнаш келиб, вазият доимий равишда таранглашиб борарди.\nИккинчи тоифа фикрлар\nҚозоғистон Белоруссияга нисбатан муваффақиятлироқ лойиҳа. У ерда иш бермади – нима бўлганда ҳам халқ бошқача (мародёрлар, қотиллар, қароқчилар йўқ) – Қозоғистонда муваффақият қозонишга қарор қилишди.\nҲаммасига Россия айбдор, ёки Хитой, ёки АҚШ, ёки Туркия, ёки Буюк Британия ёки бошқаси.\nФитна назариялари эса хилма-хил, баъзан ғайриоддий ва қизиқарли бўлган таърифларда келтириляпти.\nУчинчи тоифа фикрлар\nҚозоғистонда ҳам хориждаги беқарорлик марказлари, ҳам маҳаллий элита айбдор, деб ҳисоблашади.\nЛекин нима учун бундан оддий одамлар азият чекиши керак?\nОддий халқ эса мамлакат раҳбарияти ҳозирги шароитда ўз лаёқатсизлигини кўрсатгани, давлат бошқаруви тизими ўзининг баландпарвоз номини оқламагани учун қийналмоқда.\nЭътибор қаратилиши лозим бўлган жиҳатлар:\n1. Давлат тузилмаларининг ахборот вакууми.\nҲеч қандай матбуот анжуманлари, брифинглар ўтказилмади. Нур-Султонда ягона давлат ахборот маркази ташкил этилмади. Ҳеч ким расмийлар вазиятни қандай тартибга солиши борасида ҳеч бир тасаввурга эга эмас. Оддий фуқаролар нимадан умид қилишлари мумкин? Бутун дунё Қозоғистондаги воқеалар ҳақида оммавий манбалардан маълумот олмоқда.\n2. Низоларни ҳал қилиш бўйича штаб, ҳудудий штаблар тузилмади.\nҲеч бўлмаганда, фавқулодда вазиятларда бу каби назорат органлари, куч тузилмаларининг мувофиқлаштириш ишлари ҳақида гапирилмади. Инқирозга қарши режа мавжудми? Демак, бундай режа йўқ.\n3. Олмаотада ҳуқуқ-тартибот тизими барбод бўлди. Бу фактни батафсилроқ таҳлил қилиш керак.\n5 январь куни ҳуқуқни муҳофаза қилиш органлари раҳбарлари (ўзини четга олди ёки қочиб кетди) ва шаҳарни талончилар оломонига топширди. Олмаотадаги барча муҳим маъмурий бинолар, Ички ишлар вазирлиги, МХҚ, Миллий гвардия объектлари ёқиб юборилди ва талон-тарож қилинди. Натижада ўқотар қуроллар, ўқ-дорилар ва жанговар кийим-бошлар “тинч намойишчилар” қўлига ўтди.\nЎнлаб полициячи ва ҳарбийлар ғазабланган оломон қўлига тушди, уларнинг кўпчилиги отиб ўлдирилди, калтакланди, баъзиларининг ҳатто боши кесиб ташланди.\nНаҳот бу тасодиф? 2011-12 йилларда Қозоғистонда содир бўлган терактлар кетма-кетлигини эслайлик, 2016 йил – Ақтўбе, Олмаотадаги терактларчи? Ўшанда кўплаб ҳуқуқ-тартибот ходимлари ҳалок бўлди. Кейинчалик мамлакатда тан олинганидек – тайёргарлик даражаси пастлиги, лаёқатсизлик, тажриба етишмаслиги сабаб жон беришди. Бироқ, унда террорчиларни бармоқ билан санаш мумкин эди.\nҲозир эса жиддий инқироз юз берди ва тизим парчалана бошлади.\n4. Инқирозни ҳал қилишда, мамлакатдаги вазият учун, асосий соҳаларда шахсий жавобгарликнинг йўқлиги.\nБуларнинг барчаси давлат тузумининг чуқур таназзулга юз тутганлигидан, унинг деярли фалаж бўлганидан далолат беради.\nХалқ ўз президентини, давлат раҳбари ўз халқини ҳис этмайди.\nЭнди эса Қозоғистондаги бугунги кунда дунёнинг айрим давлатларининг ахборот агентликлари катта иштиёқ билан эфирга узатаётгани инқилоб ҳақида. Сабрсизлик билан Қозоғистоннинг ўқимишли, зиёли, эркин фикрли фуқаролари кутган, баъзан эса уни амалга оширишга ёрдам берган инқилоб ҳақида.\nБританиялик ёзувчи, публицист, тарихчи ва файласуф, “Француз инқилоби” кўп жилдли эссе муаллифи Томас Карлейлнинг машҳур сўзларини қозоқ биродарларга эслатиб ўтамиз: “Ҳар қандай инқилоб режасини романтиклар пишитади, ақидапарастлар амалга оширади, унинг натижасидан эса ярамаслар фойдаланади”.\nҲар доим шундай бўлган, ҳозир ҳам шундай ва шундай бўлади ҳам.


Добавлено: 05.02.2016, 15:20\nУлар 15 киши эдилар. Маслаҳатни пишитиб, ишлаб пул топиш мақсадида Қозоғистоннинг Астана шаҳрига йўл олишди. Ҳамроҳларни Астанада ўзларини “Рустам” ва “Жасур” деб таништирган йигитлар кутиб олишди ва уларни бетон қуйиш учун бир фермага бошлаб кетишди. Аввалига ҳамроҳлар осонгина иш топишганидан хурсанд эдилар. Аммо... орадан уч ой ўтди ҳамки, иш ҳақидан дарак бўлмади. Оила аъзолари бағрига қўни-қўнжи пулга тўлиб қайтишни ният қилган қишлоқдошлар “Рустам”дан хизматлари ҳақини талаб қилишди. Бироқ, “Рустам” деганлари инсофни “туя қилганлар”дан экан. Бир чақа ҳам бермаслигини айтиб туриб олди.\nИш ҳақидан умидларини узган ҳамқишлоқлар кетиш тараддудига тушиб қолишди. “Рустам” уларни Ўзбекистон чегарасига қадар олиб борадиган автобусга ўтқазадиган бўлди. Паспортларни эса автобус ҳайдовчисига топширди: “Манзилга етгач, оласанлар паспортларни!”\nРустамнинг “ҳиммати” бежиз эмаслиги ярим йўлга борганда маълум бўлди. Ҳайдовчи ҳамқишлоқларнинг ҳар биридан 8000 тенгедан пул йиғиб олди. Бу ҳали ҳаммаси эмас, чегарадан ўтиш учун яна ҳар бир йўловчи 100 АҚШ долларидан тўлаши лозим экан. Нима учун дейсизми? Ҳамма гап шундаки, ҳамқишлоқлар Қозоғистон Республикасида бўлиш тартибларини бузишган, шу боис “айб”лари очилиб қолмаслиги учун ҳар қандай шартга рози эдилар.\nҲайдовчи 15 оғайнини уларнинг паспортлари билан бирга Ўзбекистон чегарасидаги “Қоплонбек” божхона пости яқинида, “Омон” ва “Макс” исмли кимсаларнинг қўлига топширди.\nБу пайтда сўралган 1500 доллар пулни ҳамроҳлардан бирининг укаси Фарҳод чегара постигача олиб келганди. Уни эса чегара пости яқинида “қаҳрамонимиз” Элмира кутиб турарди. Бироқ негадир бу аёлнинг гап-сўзлари, ҳаракатлари Фарҳодга шубҳали туюлдими, пулни унга бергиси келмади.\nБундан ташқари у акасига қўнғироқ қилганида, Воҳид телефонни ёнида турган “Макс”га тутқазган, “Макс” эса, қандай бўлмасин, пулни тезлик билан юборишни тайинлаган эди. Фарҳод ортиқча бош қотириб ўтирмасдан, 1500 долларни 20 минг сўм эвазига шу атрофда юрган бир киши орқали “Макс”га – чегара ортига жўнатиб юборди. Орадан бир соатча вақт ўтиб, “Макс” Фарҳодга қўнғироқ қилди ва юборилган пулни олганини айтди.\nФарҳоднинг бу ҳаракати Элмиранинг иззат-нафсига текканди. У дарҳол чегара ортидаги шериги “Омон”га сим қоқди:\n“Бу бола мени алдаб, пулни бошқа одамдан Максга бериб юборибди, нима қиламиз?” – Элмира шундай дея телефонни Фарҳодга тутқазди. – “Мана шеригим билан ўзинг гаплаш!”\n“Омон” Фарҳодга яна икки юз доллар бериши кераклигини, акс ҳолда, қариндошларини чегарадан ўтказмаслигини айтди. Фарҳод танг аҳволга қолганди. Аммо, айни дамда ҳамқишлоқларининг ҳам ҳаёти хавф остида эди.\n“Хуллас, пулни топасан, — деди Элмира. — Бўлмаса, шеригим акангни ҳам, унинг шерикларини ҳам сўйиб ташлайди!”.\nФарҳод эҳтиёт юзасидан олиб чиққан қўшимча юз долларни Элмирага тутқазиб, “қолганини акамларни кўрганимдан кейин бераман” деб туриб олди. Элмира рози бўлди: у билан чегарадан ўтиб, акаси ва унинг шериклари гаровда турган жойга борди. Тўрт кундирки, деярли туз тотмаган ҳамқишлоқларини кўриб йиғлаб юбораёзди. Акаси уни кўриши билан уканинг қучоғига отилди.\nФарҳод яқин-атрофдан нон, чой топиб, ҳамқишлоқларининг қорнини тўқлаган бўлди. “Макс”, “Олим” ва Элмира билан гаплашиб, ҳамқишлоқларини уч-тўрт кун ичида чегарадан ўтказишга келишиб, ўзи ортига қайтди. Келишилган кун, яъни 2015 йилнинг 9 июнь куни Фарҳод ҳамқишлоқларини кутиб олиш учун яна чегарадаги “Навоий” постига етиб келди. Элмира ҳам доимгидек шу ерда ҳозиру нозир эди. Бироқ “ўрганган кўнгил ўртанса қўймас” деганларидек, Элмира бу гал Фарҳоддан безрайганча яна 200 доллар сўради.\n“Мана, ҳозирча бор пулим шу, — деди Фарҳод аёлга 400 минг сўм тутқазиб. – Қолганини акамларни кўрганимдан кейин оласиз”.\nХуллас, ҳамқишлоқлар чегарадан ўтиб келишди. Фарҳод акаси билан икки шериги ҳамда Элмирани машинага ўтқазиб, ортга қайтди. Келес шаҳрига етганида, Фарҳод машинани тўхтатиб, аёлнинг қўлига қоғозга ўроғлиқ пулни тутқазди: “Мана, опа, сўраган пулингиз!”.\n...Жиноят ишлари бўйича Тошкент вилояти Зангиота туман суди Элмира Нурмаханова содир этган жиноятни атрофлича ўрганиб, уни Жиноят кодексининг 165-моддаси “в” бандига асосан айбдор деб топди ва беш йил муддатга озодликдан маҳрум қилди. Суд ҳукмига асосан, Э.Нурмахановадан 1600 АҚШ доллари ва 400 минг сўм пулни жабрланувчилар фойдасига ундириш белгиланди.


Вакцина олмаган ўзбекистонликлар Россияга қай тартибда киритилади? — Sof.uz\nВакцина олмаган ўзбекистонликлар Россияга қай тартибда киритилади?\n23.08 16:29 272 Ўзбекистон\nТурмуш ўртоғим коронавирус инфекциясига қарши умуман вакцина олмаган. У жорий йил 25 август куни Россия Федерациясига учиб кетиши лозим. Айтингчи, турмуш ўртоғим аэропортда ҳеч қандай тўсиқ ёки муаммога дуч келмайдими?\nБугунги кунда COVID-19 инфекциясидан ҳимояланиш учун ҳар бир мамлакат ўз тартиб-қоидаларини ишлаб чиқмоқда. Айтиш лозимки, бундай тартиб юртимизда ҳам ўрнатилган бўлиб, бу – халқимизни коронавирус инфекциясидан ҳимоя қилишнинг асосий кўрсаткичларидан бири саналади.\nШу маънода, агар турмуш ўртоғингиз ҳозиргача вакцина олиб улгурмаган бўлса, у айни пайтда Россия Федерациясининг Ўзбекистон фуқароларига қўйилган талаблари асосида ушбу давлатга киритилади. Яъни бугунги кунда мазкур мамлакатга кирувчи Ўзбекистон фуқаролари COVID-19га қарши тўлиқ эмланган ёки касалланиб, антитаначалар ҳосил қилган бўлса, ПЗР-тест топшириши шарт бўлмайди ва улар жорий йил 11 июнда Россияда ўрнатилган тартибга кўра, вакцина олганлик сертификати ёки касалланиб чиққандан кейинги маълумотнома билан ушбу давлатга кира оладилар. Вакцина олмаган ёки касалланиб, антитаначалар ҳосил қилмаган фуқаролар эса 5 кун давомида 2 марта ПЗР-тест натижаси манфий чиққан тақдирдагина Россия Федерациясига киритилади.\nБундан ташқари, Россия Федерациясида ўрнатилган тартибга кўра, жорий йил 1 сентябрдан Ўзбекистон фуқаролари «Путешествую без COVID-19» номли мобил дастурдан рўйхатдан ўтишлари ва ушбу мамлакатга киришдан 3 кундан кўп бўлмаган муддатда топширилган ПЗР-тест натижаси олдиндан киритилиши ва ушбу мобил дастур орқали бу ҳолат таҳлилидан сўнг мазкур давлатга киришга рухсат этилиши ёки йўқлиги белгиланди.


Ҳомиладор бўлиш учун боламни эмизишдан чиқаришим керакми? - Динда саволим бор\nХозирги вақтда: 16 ноя 2019, 02:54\nПост Ummu Muhammad7 » 11 сен 2019, 00:07\nAссалому алайкум. Мен 26 ёшдаман. Битта фарзандим бор. У бир ёш бўлди, ҳозир эмизаман. Туққанимдан кейин чилла пайтида бартолинит касаллиги билан қаттиқ оғридим. Тўрт ой даволандим. Сўнг УЗИга тушдим, ҳолатим яхши эканини айтишди. Мен ҳомиладор бўлишдан сақланадиган воситаларнинг ҳеч биридан фойдаланмайман. Баъзиларнинг айтишича, боламни эмизишдан чиқармагунимча ҳомиладор бўлолмас эканман. Ҳомиладор бўлишим учун боламни эмизишдан чиқаришим керакми?\nПост Шифокор » 11 окт 2019, 21:42\nВа алайкум ассалом. Фарзанд туғилгач, она организмининг тўлиқ тикланиши учун 3 йил интергенетик оралиқ сақлаш мақсадга мувофиқ. Эмизикли аёл туққанидан бошлаб, 6 ойгача маълум шартларни бажарганида ҳомиладорликдан табиий сақланиши мумкин. Бу усул лактацион аменорея усули (ЛАУ) дейилади. Буни шарти шуки, аёл гўдакни фақат кўкрак сути билан эмизиб боқиши ва тунги эмизишлар сони кўп бўлиши керак. Сабаби айнан тунда эмизилганда бош миянинг гипофиз қисмида пролактин гормони ишлаб чиқарилиши кучаяди ва унинг таъсирида тухумдонда тухум ҳужайралар ишлаб чиқарилиши тормозланади, яъни тухумдонлар гўёки “уйқу” ҳолатига ўтади. Шу сабабли ҳомиладорлик юзага келмайди. Аммо бу усул 6 ойгачагина самарали. 6 ойдан сўнг эмизишни давом эттирсангиз ҳам, давом эттирмасангиз ҳам, бу усулни самараси паст ҳисобланади.\nМавзу - Ҳомиладор бўлиш учун боламни эмизишдан чиқаришим керакми?


Кексайганда вақт тезроқ ўтади. Уни секинлаштириш учун нима қилиш керак? » Ўзбекистон янгиликлари – Zamin.uz\n, 13 2021, 21:43\n08 апр, 12:32 944 Ҳаёт тарзи\nЭҳтимол, 40-45 ёшдан ошган ҳар бир одам ёши ўтиши билан вақт тезроқ ўтаётганини пайқаган бўлиши мумкин. Агар илгари олдинда жуда кўп вақт бор бўлиб, муҳим ишларни кейинга қолдиришингиз мумкин эди, энди эса кун давомидаги соатлар сезиларли даражада камайганлиги ҳисси пайдо бўлди. Оддий нарсалар ҳам кўпроқ вақт талаб қиладигандек кўринади. Лекин бу қандай ва нега содир бўляпти?\nАниқланишича, вояга етганда вақтнинг жадал ўтиши субъектив туйғу эмас. Япон олимлари бу хусусиятни изоҳлаб беришга ҳаракат қилдилар. Уларнинг тадқиқотларига кўра, йиллар инсон миясидаги нейронларнинг эскиришига таъсир қилади ва шу туфайли вақт ҳисси бузилади. Аниқланишича, миянинг ташқи оламга супер-маргинал нейронлари бир мунча вақт ўтгач, бошқа нейронларнинг фаолият суръатидан орқада қолиб чарчай бошлайди. Бу хусусият катта одамларда аниқ анмоён бўлади. Уларда вақтнинг юқори тезликда шошилиши ҳисси мавжуд, лекин шу билан бирга улар ҳали олдинда кўп вақт борлигини ҳисобга олиб, ҳеч нарса қила олмайди, ҳамма нарсани доимо кейинроққа қолдирадилар.\nДарҳақиқат, буни ўзингизда кузатишингиз мумкин, агар илгари бирданига бир неча юмушларни бажара олган бўлсангиз, энди уларни амалга оширишни ортга суряпсиз. Минимал диққат-эътибор талаб қиладиган оддий ҳаракатлар ҳам бир неча соатга кечиктириляпти. Қирқ ёшдан кейин ўрганиш жуда қийин эканлигини пайқайсиз. Мутахассислар бу ҳақиқатни миянинг ўзига хос хусусиятларига боғлашади. Ёшликнинг кўплаб янги таассуротлари мавжуд, мия ғайриоддий ҳаракатлар ва тажрибаларни диққат билан қайта ишлайди ва эслаб қолади, кейинги сафар худди шундай вазиятларда автомат тарзда ҳаракат қила бошлайди. Ёш ўтиши билан янги таассуротлар камаяди, мия “эскирган” нейрон боғланишлар асосида автопилотда ишлашга ўтади.\nЯнгилик – бу унутилган яхши эскилик\nАгар мия янги маълумотларни қайта ишлаш билан банд бўлса, унда соат қотиб қолгандек туюлади. Шу сабабли бизга болалигимизда вақт жуда секин ўтаётгандек туюлади, ҳозиргидек югурмайди. Инсоннинг ёши қанча катта бўлса, унинг ҳаётида вақт шунча тез ўтади.\nВақт ўтишини қандай секинлаштириш мумкин?\nБунинг учун сиз миянгизи доимий ишаб туришга мажбур қилишингиз керак, шунда у вақтни назорат қила олади. Сизга бунда янги таассуротлар ёрдам бериши мумкин. Барчамизга аёнки, бошқа мамлакатларга саёҳат қилиш учун маблағ ва вақт топа олмаслигимиз аниқ, аммо илгари ҳеч қачон бўлмаган жойларда юришингиз, театр ёки музейларга бора оласиз. Бундан ташқари, янги маълумотларни ўрганиш, янги дўстлар билан мулоқот, янгича машғулотлар ва ҳордиқ ҳам мия фаолиятига фойдали таъсир кўрсатади.\nОптик хаёллар музейи\nОлимлар тавсия қиладиган яна бир самарали усул, бу – ҳаётингизнинг ҳар бир соатини ёзиб олиш. Бу маслаҳатни ўзингизда синаб кўринг. Ҳар куни эртага қилишингиз керак бўлган ишларингизнинг кичик режасини тузинг. Ва янги кун келганда, ҳар доим ўтган соатлар ичида бажарган ишларингизни ёзиб қўйинг, бу вақт оралиғини тўғри баҳолашга ва кўп нарсага улгуришингизга ёрдам беради. Ушбу тажрибани икки ҳафта давомида ўтказинг. Вазифаларни бир ярим, ҳатто икки баравар кўпроқ бажарасиз ва вақтни яхшироқ ҳис қила бошлайсиз.\nБундан ташқари, ярим шарлар ўртасидаги узвий муносабатлар миянинг янада самарали ишлашига ёрдам беради. Масалан, чап қўлингиз билан одатий ҳаракатларни (агар сиз ўнақай бўлсангиз ёки аксинча) амалга ошириш. Ноқулай қўлингиз билан овқатланиш анжомларини ушлашга, ёзишга, чизишга, кийимларингиз тугмаларини қадашга ҳаракат қилинг. Ёки махсус машқларни бажаринг: қўлларингиз, оёқларингиз ёки бармоқларингиз билан бир вақтнинг ўзида турли ҳаракатларни бажаринг.\nМасалан шу тарзда: бир вақтнинг ўзида бир қўлингизнинг бош бармоғини, иккинчи қўлингизнинг кичик бармоғини чиқаринг. Сўнг: бирининг – номсиз, бошқасининг – кўрсаткич бармоғини ва ҳоказо. Кейин тескари тартибда давом этинг.\nБу усуллар мия ярим шарларини тахминан бир хил даражада ривожланишига ёрдам беради.\nХўш, ёшга доир вақтга бўлган муносабатингиз ўзгардими?..\nОзиш ва кайфият аъло бўлиши учун қандай маҳсулотлар билан нонушта қилиш керак? 28 мар, 14:17\nҚандай одатлар грипп ва коронавирусдан халос бўлишга тўсқинлик қилади? 16 мар, 13:23\nБолани узоқ вақт давомида ухлата олмасликнинг 3 сабаби 08 янв, 07:30\nКоронавирусдан тезроқ тузалиш учун нима еб-ичиш керак? 13 ноя, 23:25\nАпельсин, чой, асал – нега уларни коронавирус билан касалланганда истеъмол қилиш мумкин эмас? 20 окт, 17:30


Мутахассис фикри 14.07.2020 12:23\nПенсияни ҳисоблаш фақат фуқаролик паспорти асосида амалга оширилади\nЎзбекистон Республикаси Президентининг 2019 йил 31 октябрдаги “Ягона миллий меҳнат тизими” идоралараро дастурий-аппарат комплексини жорий қилиш чора-тадбирлари тўғрисида”ги қарори ижросини таъминаш мақсадида 2020 йил 1 январдан “Ягона миллий меҳнат тизими” идоралараро дастурий-аппарат комплекси жорий қилинди.\nҚарор билан ходимларнинг меҳнат ҳуқуқларини ҳимоя қилишни янада кучайтириш ва меҳнат стажини ҳисоблаш механизмини такомиллаштириш мақсадида меҳнат фаолиятини босқичма-босқич электронлаштириш жараёни йўлга қўйилди.\nҚарорга асосан 2020 йил 1 январдан бошлаб янги меҳнат шартномаларини тузиш, амалдаги меҳнат шартномаларига ўзгартириш киритиш, шунингдек, уларни тугатиш ҳолатлари “Ягона миллий меҳнат тизими” идоралараро дастурий-аппарат комплекси“да рўйхатдан ўтказиб келинмоқда. Бунда 2020 йил 1 январга қадар тузилган амалдаги меҳнат шартномалари жорий йилнинг 1 сентябридан кечиктирмасдан “ЯММТ” ИДАКда рўйхатдан ўтказилиши таъминланмоқда.\nМеҳнат шартномаларини “ЯММТ” ИДАКда рўйхатдан ўтказиш белгиланган тартибда иш берувчи ёки тизим билан ишлаш учун масъул ходим томонидан амалга оширилмоқда.\n“ЯММТ” ИДАКда автоматик тарзда шакллантириладиган электрон меҳнат дафтари 2020 йил 1 январдан бошлаб ходимнинг меҳнат фаолияти тўғрисидаги маълумотларни ўз ичига олади. “ЯММТ” ИДАКдан фойдаланиш барча юридик ва жисмоний шахслар учун бепул. Мазкур тизимнинг асосий мақсадларидан бири – бу барча жисмоний шахсларнинг 2020 йилдан кейинги бўлган меҳнат фаолиятини тасдиқлаш ва пенсияни ҳисоблашни фақат фуқаролик паспорти орқали амалга оширилишини йўлга қўйишдан иборат. Ходимнинг 2020 йил 1 январга қадар бўлган меҳнат стажи эса қоғоз меҳнат дафтарига мувофиқ, аввалги ўрнатилган тартибда белгиланади.\nҲозирги кунда “Ягона миллий меҳнат тизими” идоралараро дастурий-аппарат комплекси“ни жорий этиш учун белгиланган давлат идоралари ва ташкилотларининг маълумотлар базасида интеграциялашган ҳолда маълумотлар олинмоқда.\nЖумладан, Давлат солиқ қўмитаси томонидан солиқ тўловчи жисмоний шахснинг шахсий рақами, ходимга иш берувчи – ташкилот СТИР рақами олинди. Юридик шахсларнинг марказий маълумотлар базасидан ташкилотнинг СТИРи, унинг тўлиқ номи, раҳбарнинг фамилияси, исми ва бошқа маълумотлар йиғилди. Жисмоний шахсларнинг марказий маълумотлар базасидан ходим ҳақида маълумотлар – паспорт серияси ва рақами, фамилияси, исми, отасининг исми, туғилган йили, жойи ва бошқа маълумотлар жамланди.\nОлий ва ўрта махсус таълим вазирлиги маълумотлар базасидан олий маълумот тўғрисидаги дипломлар, илмий даража тўғрисидаги ҳужжатлар ҳақида гувоҳномалар нусхаси электрон тақдим этилди. Халқ банки АТБ томонидан фуқароларнинг шахсий жамғариб бориладиган пенсия ҳисобварағига бадаллар тўланган ташкилот СТИРи, ҳисобварағи рақами ва бошқалар олиниб, тизимга қўйилган вазифалар бажарилмоқда.\nМазкур тизимнинг афзаллиги, энг аввало, ходимнинг меҳнат фаолияти ҳақидаги шахсий саҳифасида тўпланган маълумотлар келгусида турли ҳужжатлар тўплаш ва тўлдиришни олдини олади. Шунингдек, келажакдаги иш берувчи ишини сезиларли даражада осонлаштиради. Чунки ходимнинг шахсий маълумотлари тизимнинг маълумотлар базасига киритилганлиги сабабли унинг шахсий маълумотларини қайта яратиш, яъни “иш жойидан маълумотнома”, “ходим ҳақидаги маълумотнома” каби ҳужжатларни йиғишга зарурат қолмайди.\nШу билан бирга, ходим ўзининг шахсий саҳифаси орқали иш берувчи томонидан киритилган меҳнат фаолиятига тегишли маълумотларни кузатиб бориши, меҳнат дафтарчасидан кўчирма, иш жойидан маълумотнома ва C/V-маълумотномани мустақил равишда юклаб олиши мумкин.\nБундан ташқари, пенсия таъминоти ҳуқуқларини расмийлаштиришда келиб чиқадиган муаммолар, жумладан, меҳнат стажи нотўғри ҳисобланиши, меҳнат дафтарчаси яроқсиз ҳолга келиб қолиши ва ундан аниқ маълумотларни олиб бўлмаслиги, фуқаро ўз меҳнат дафтарчасини йўқотиб қўйишининг олди олинади.\nТизимда барча ташкилотлардаги мавжуд иш ўринлари, ишловчи ходимлар меҳнат шартномалари рўйхатдан ўтказилаётгани боис меҳнат бозори кўрсаткичлари ҳолати ва динамикаси тўғрисидаги маълумотларни шакллантириш ва мониторинг қилиш имконияти туғилади. Ушбу имконият меҳнат бозоридаги ишчи кучи сонини, таркибини ўрганиб чиққан ҳолда керакли янги иш ўринлар сонини кўпайтириш, етук мутахассис кадрларга эҳтиёж бўлган соҳаларга малакали мутахассисларни жалб этиш, ишчи кучига бўлган талаб ҳамда таклифни ривожлантиришда муҳим омил бўлади.\nХодимлар ҳамда ишчиларнинг сон, сифат таркиби, вакансиялар, шунингдек, ишга жойлашиш учун номзодларга иш берувчилар томонидан қўйиладиган малакавий ва бошқа талаблар тўғрисида автоматик тарзда тўпланадиган холис, шаффоф маълумотлар шакллантирилади.\nЖорий йилнинг январь ойидан бошланган ишлар натижасида ҳозирги кунда “ЯММТ” ИДАКда рўйхатдан ўтган юридик шахслар, яъни ташкилотлар сони 420 минг 187 тага етди. Бу кўрсаткич давлатимиз бўйича тизимда умумий рўйхатдан ўтиши керак бўлган юридик шахсларнинг 98 фоизини ташкил этади.\nШу билан бирга, ушбу тизимда рўйхатдан ўтказилган жисмоний шахслар, яъни ходимлар сони 4 миллион 270 минг 936 нафар бўлиб, бу кўрсаткич эса тизимда умумий рўйхатдан ўтиши керак бўлган жисмоний шахсларнинг 78,6 фоизини ташкил қилади.\nШу билан бирга, “Ягона миллий меҳнат тизими” идоралараро дастурий-аппарат комплексини бошқариш дирекцияси зиммасига юклатилган вазифаларни бажариш, яъни электрон меҳнат дафтарчасини шакллантириш ва жорий қилиш, ходимнинг меҳнат стажи тўғри ҳисобланишини таъминлаш жараёнида юзага келадиган барча масалалар бўйича иш берувчиларга техник ва ахборот кўмаги тақдим қилиноқда. Шунингдек, “ЯММТ” ИДАК фойдаланувчиси ҳисобланган фуқароларга ахборот кўмагини кўрсатиш мақсадида мазкур тизимда ишлаш тартибини тушунтириб берувчи материаллар, видео-кўрсатмалар тайёрланди ва республикамиз миқёсида барча иш берувчилар учун семинар-тренинглар ўтказилди.\nБундан ташқари, барча фойдаланувчиларга масофавий техник ва ахборот кўмагини тақдим қилиш мақсадида ҳозирги кунда “ЯММТ” ИДАКни техник қўллаб-қувватлаш хизмати ўз ишини олиб бормоқда.\nИш берувчилар томонидан маълумотлар “ЯММТ” ИДАКга киритилиши мавжуд вакант иш ўринлари тўғрисида маълумотлар базаси тўлиқ ва сифатли шаклланишига ҳамда ишсиз фуқаролар бандлигини таъминлашга хизмат қилади.\nБандлик ва меҳнат муносабатлари вазирлиги ҳузуридаги “ЯММТ” ИДАКни бошқариш дирекцияси раҳбари


Бир тунда Тошкентда 2000 дан ортиқ байроқ ўғирланди – Газета.uz\nФото: Troll.uz / Telegram\nБир тунда Тошкентда 2000 дан ортиқ байроқ ўғирланди\nМустақиллик куни нишонланган кечаси Тошкент кўчаларига ўрнатилган 2000 дан ортиқ байроқлар ўғирланди. Етказилган зарар миқдори 142,6 млн сўмни ташкил этди.\n4 сентябрь 2019, 16:37 Жамият\nМустақиллик куни муносабати билан Тошкент кўчаларига 6852 дона Ўзбекистон байроғи ўрнатилди. Байрам нишонланган кечаси уларнинг 2037 таси ўғирланди, дея хабар қилади пойтахт ҳокимияти матбуот хизмати «Газета.uz»га.\nЖумладан, Бектемир туманида 71 та, Мирободда — 207 та, Олмазорда — 87 та, Сергелида — 123 та, Учтепада — 76 та, Яшнободда — 60 та, Чилонзорда — 560 та, Шайхонтоҳурда — 512 та, Юнусободда — 112 та ва Яккасаройда — 229 та байроқ олиб кетилган.\nҲар бир байроқнинг нархи 70 минг сўмни ташкил этади, дея маълум қилади ҳокимият. Шундай қилиб, бир кечада етказилган зарар миқдори 142,6 млн сўмни ташкил этди.\n1 сентябрь куни кечаси ижтимоий тармоқларда номаълум шахсларнинг симёғочлардаги байроқларга ечиб олаётгани тасвирланган фотосурат ва видеолар тарқалди. Бундан ташқари, ўнлаб автомобиллар тинимсиз шовқин солиб, авариявий вазиятни вужудга келтирган ҳолда шаҳар бўйлаб айланиб юрди.\n«Газета.uz» 2 120\nСамарқандда хотинига «памперс» едирган эркак иши бўйича суд ҳукми ўқилди


Нега қулоқлар қизийди? - Zamin.uz\n20:02 / 15.07.2018\nНега қулоқлар қизийди?\nҚулоқлари сира қизимаган одам топилмаса керак. Бу пайтда деярли ҳар кимнинг хаёлидан “Кимдир мени ғийбат қиляпти” деган фикр ўтади.\nИкки қулоғингиз қизияптими, демак, сизни кимдир эслаётгани аниқ. Аммо сизни яхши ёки ёмон маънода эслашаётганини билишнинг иложи йўқ. Буни тахмин қилиш учун қулоқларингизни кафтларингиз билан ёпиб қуйидаги иборани овоз чиқариб айтишга ҳаракат қилинг: “Яхшими ёки ёмонми, билишни истайман. Ҳақиқатни яширмай айтинг!” Агар 2-3 дақиқа давомида қулоқларнинг қизиши тўхтаса, демак, сиз ҳақингизда яхши гаплар айтишган. Тўхтамаса, демак, ғийбат қилишган.\nЎнг қулоғингиз қизиса, кимдир сиз ҳақингизда жаҳл билан, хафа бўлиб гапираётган, муҳокама, ғийбат қилаётган бўлишлари мумкин. Бу фақат ёмон маънода эмас, яхши маънодаги ғийбат бўлиши ҳам мумкин. Баъзан одамларга атрофдагилар ҳақида гапириш қизиқарли бўлади.\nҚулоқларнинг қизиши ҳақида тарихда ҳам одамларнинг ўз тахминлари бўлган. Масалан, сешанба куни қулоқларнинг қизиши севган инсони билан муносабатларида пайдо бўладиган муаммолардан далолат берган. Пайшанба куни қизиса, буни яхши хабар кутилмоқда, деб қабул қилишган. Шанба куни қулоқ қизиши бу хабарнинг ёмонроқ бўлишини билдирган.\nАслини олганда эса қулоқларнинг қизишига катта аҳамият беришнинг ҳожати йўқ. «Замин» янгиликларини «Вконтакти»да кузатиб боринг\nЎз-ўзига ишонч қандай пайдо бўлади?\n9-04-2017, 00:41, Ҳаёт тарзи\nСуҳбатлашиш вақтидаги ёмон одатлар\n7-04-2017, 15:39, Ҳаёт тарзи\nЎзига ишончни қандай эгаллаш мумкин?\n23-11-2016, 23:55, Ҳаёт тарзи\n9-11-2016, 23:07, Ҳаёт тарзи\nСовғалар сиз ҳақингизда сўзлайди\n5-11-2016, 12:34, Ҳаёт тарзи\n22-06-2016, 23:17, Ҳаёт тарзи